text:
Türkmenistanyň gündogaryndaky Lebap welaýatynda hem gara reňkli awtomobilleri aga boýatmak talaby güýçlendi, mundan öň diňe hukuk goraýjy edaralaryň işgärleriniň gara reňkli maşynlaryna gadaganlyk girizilipdi, emma düýn köçede gara we garamtyl reňkli maşynlaryň ählisini saklap başladylar diýip, Azatlygyň Lebapdaky çeşmesi habar berdi.
Berilýän maglumata görä, köçelerdäki gara reňkli awtoulaglary bir uçdan saklap, göni jerime duralgasyna ugradýarlar. “Maşyn eýesiniň ýaşuly adam ýa aýal maşgala bolmagy hem polisiýada hiç ýaýdanmaçlyk döretmeýär. Maşynyňy jerime duralgasyna saldyrmazlyk ýa ol ýerden yzyna almak üçin ony ak reňke boýatmaga razylyk bermeli. Gara reňkli maşyn müneniň üçin salnan 100 manat jerimäni diňe şondan soň töläp bilýärsiň” diýip, Azatlygyň Lebap welaýatyndaky çeşmesi habar berýär.
Türkmenistanyň paýtagtynda gara reňkli maşynlara girizilýän resmi däl gadaganlyk geçen ýylyň aýagynda başlandy. Bu ýagdaý ýanwaryň başyndan köçede saklanyp, jerime duralgasyna iberilýän awtoulaglaryň sanynyň birden we yzygiderli köpelmegine alyp geldi.
Şol bir wagtda häkimiýetler bu çäräni ilatyň öz islegi hökmünde görkezmäge çalyşýarlar we her bir sürüjä: “Meniň gara reňkli awtoulagymy ak reňke boýatmaga rugsat beriň” diýip, günäni öz üstlerinden aýyrýan arza ýazdyrýarlar. Ýöne bu hem hemmesi däl. Şeýle arza ýazan awtoulag eýeleri öz ulaglaryny gara reňkden ak reňke boýatmak üçin döwlet awtoinspeksiýasyndan resmi rugsat hatyny almaly.
Olar maşynlaryny diňe şondan soň ussahana tabşyryp bilýärler. Bu ýagdaý döwlet awtoinspeksiýasynyň, maşyn reňkleýän ussahanalaryň agzynda uly nobatlaryň döremegine we maşyn reňklemek nyrhlarynyň ençeme esse ýokarlanmagyna alyp geldi.
Bellemeli ýeri, gara reňkli maşyn eýelerini uly çykdaja goýan gadaganlyk ýurtda 1990-njy ýyllaryň başyndan bäri berilýän ýeňillikleriň ýatyrylyp, hojalykda ulanylýan tebigy gaza, elektrik toguna we suwa täze nyrhlaryň girizilen wagtyna, iş orunlarynyň gysgaldylmagynyň gürelmegine gabat geldi.
Lebapdan tapawutlylykda, gara reňkli awtomobilleri “agartmak” talaby Daşoguzda bir hepde ozal güýçlendi.
“8-nji ýanwarda welaýat merkezinde ýörite ýygnak geçirilip, edaralaryň ýolbaşçylaryna garamagyndaky işgärleriň awtoulaglarynyň fewral aýynyň ortalaryna çenli ak reňkli bolmalydygy aýdyldy” diýip, Azatlygyň Daşoguzdaky çeşmesi aýtdy.
“Häzir Daşoguzdaky ussahanalarda gara ýa goýy reňkli awtomobilini reňkletjek bolýanlaryň uzyn nobaty emele geldi, maşyn reňkletmegiň bahalary hem birden gymmatlady, bir maşyny reňkletmek üçin 8 müň manatdan gowrak pul gerek” diýip, Azatlygyň Daşoguzdaky beýleki çeşmeleri hem habar berdi.
Şu aralykda Aşgabatda gara we garamtyl reňkli awtomobilleriň eýeleriniň arasynda täze, kinaýaly bir salamlaşyk ‘medeniýeti’ döredi. Maşyn eýeleri indi “salam ýa ýagdaýlar nähili?” diýip soran tanyşlaryna başga hiç zat diýmän, “Ak şäherim Aşgabat” diýip jogap berýärler. Bu jogapdan soň salamlaşýanlaryň ikisi hem ajy ýylgyrýar we eginlerini ýygryp, başga söz aýtman, öz ýollaryna gidýär diýip, Azatlygyň Aşgabatdaky habarçysy gürrüň berdi.
Emma muňa garamazdan, Türkmenistanda gara reňkli maşynlara girizilen gadaganlyk Orsýetiň “AwtoWaz” kompaniýasyny darykdyrmaýar.
Rus awtomobil öndürijisiniň wekiliniň НСН efirinde tassyklamagyna görä, olarda her nusganyň ak reňki bar. "Diýmek bu meselede hiç bir problema bolmaz. Biz üçin ak esasy reňkleriň biri bolup durýar we ol biziň islendik nusgamyz üçin eleýeterli” diýip, “AwtoWazyň” metbugat gullugynyň başlygy Sergeý Ilinskiý aýtdy.
Türkmenistanda ak reňkiň barha güýçlenýän kulty Gurbanguly Berdimuhamedowyň prezident bolmagy we ilki adatça hemişe gyzyl ýa gyrmyzy gölli bolan türkmen halylarynyň ak gölli edilip dokalyp başlanmagy, dürli resmi çäreleriň ak güller bilen bezelmegi bilen göze ildi.
Ýöne Aşgabatdaky binalaryň ak mermer bilen örtülmegi hem-de daşary ýurtlardan satyn alynýan dag daşlaryna ýüz millionlarça dollar harçlanmagy 1990-njy ýyllaryň ortasynda, ozalky prezident Saparmyrat Nyýazowyň döwründe başlandy.


c: text/html

text:
Türkmenistanyň Balkan welaýatynyň paýtagty Balkanabat şäherinde, döwlet býujetinden aýlyk alýan işgärlerden öz öýlerinde suw ölçeýji gurallary oturtmak we onuň oturdylandygy baradaky güwänamany tabşyrmak talap edilýär.
“Türkmennebit” we “Türkmengaz” döwlet konserniniň käbir işgärleriniň Azatlyk Radiosynyň ýurt içindäki çeşmelerine aýtmagyna görä, indi üç gün bäri şäheriň döwlete degişli edara-kärhanalarynyň ýolbaşçylarynyň tas ählisi diýen ýaly işgärler bilen ýygnaklary geçirip, olara öz öýlerinde suw ölçeýji gurallary gyssagly oturtmalydyklaryny duýdurýarlar.
Bu talap Türkmenistanyň prezidenti Gurbanguly Berdimuhamedowyň ýurduň nebit-gaz senagaty boýunça wise-premýerine önümçilige hem-de sosial pudaga häzirki zaman energiýa tygşytlaýyş tehnologiýalaryny ornaşdyrmak bilen meşgullanmagy tabşyrmagyndan bäş gün soňa gabat geldi.
Aýdylmagyna görä, häzirki wagt ýurduň günbatar welaýatynyň öňki Nebitdag, häzirki Balkanabat şäherindäki döwlete degişli edara-kärhanalaryň ýolbaşçylary suw ölçeýjileri oturtmak işlerini çaltlaşdyrmak üçin, gerek bolan ýagdaýynda, işgärleriň işden iki-üç sagat ir çykmaklaryna hem rugsat beriljekdigini aýdýarlar.
“Biz bahasy ortaça 105-110 manada barabar bolan şýotçikleri, ýagny suw ölçeýji gurallary satyn alýarys. Soňra-da öý dolandyryş edarasyndan, öz ýaşaýan jaýymyz hakyndaky güwänamany almaly. Şol güwänamany we suw ölçeýji guraly alyp, oňa şäheriň döwlet standartlary edarasynda plomba, ýagny gurşun möhür goýdurmaly. Mundanam başga, suw ölçeýji guralyň abatdygy hakynda şol edaradan kepilnama almaly. Güwänamany, kepilnamany we suw ölçeýjini alyp, şäheriň suw üpjünçiligi edarasyna barmaly we şol ýerde suw ölçeýjini hasaba aldyrmaly. Şondan soň 30 manat pul töläp, ýaşaýan jaýyňda suw ölçeýjini goýdurmaly” diýip, howpsuzlyk ýagdaýlary sebäpli adynyň efirde agzalmazlygyny soran “Türkmennebit” döwlet konserniniň bir işgäri aýdýar.
Onuň sözlerine görä, bu talap munuň bilen hem tamamlanmaýar. Işgärler öýlerinde suw ölçeýji gurallary oturdansoň, öz mobil telefonlary bilen ony surata düşürip, şol suraty we ýokarda agzalan güwänamalary, kepilnamalary alyp, edara ýolbaşçylaryna görkezmeli.
“Ine, şondan soň işgäri suw ölçeýji gurallary oturtmak barada her gün geçirilýän ýygnaklara çagyrmasyny goýýarlar. Ýöne suw ölçeýji gurallary oturtmak bilen suw öz-özünden gelenok. Balkanabat şäheri diňe günbatar Türkmenistanda däl, tutuş ýurt boýunça suw üpjünçiligi babatynda juda köp kösençlige, problemalara duçar bolýan şäher. Suw ölçeýjileri ýerleşdirmek üçin sarp edilýän wagty, ilatyň suw üpjünçiligini doly ýola goýmaga sar etseler has gowy bolardy” diýip, işgär aýdýar.
Ýatladyp geçsek, 28-nji aprelde geçirilen hökümet maslahatynda G. Berdimuhamedow wise-premýer Maksat Babaýewe önümçilige hem-de sosial pudaga häzirki zaman energiýa tygşytlaýyş tehnologiýalaryny ornaşdyrmak, şeýle-de “mawy ýangyjyň” ulanylyşyny hasaba almak sistemasy bilen meşgullanmagy tabşyrdy.
Türkmenistanyň prezidenti öz çykyşlarynda, ýurtda ilata gazyň, suwuň we elektrik togunyň mugt berilýändigini wagtal-wagtal buýsanç bilen belläp geçýär.
Emma Azatlyk Radiosy bilen söhbetdeş bolýan ýerli synçylaryň we türkmenistanlylaryň ençemesi ilatyň mugt diýilýän hyzmatlardan ýeterlik derejede peýdalanyp bilmeýändigini, ýagny oba ýerleriniň köpüsine suw, gaz turbalarynyň çekilmändigini, derýalardan we kanallardan maşynly getirilýän suwuň bolsa adamlara asla arzan düşmeýändigini aýdýarlar.
Türkmenistanyň prezidentiniň 2015-nji ýylyň 22-nji ýanwarynda gol çekip, şol ýylyň 1-nji fewralyndan güýje giren 1481-nji kararyna laýyklykda, jaýda ýazga duran her bir adama bir gije-gündizde 250 litr suw mugtuna berilýär, ondan artyk ulanylan suw üçin töleg talap edilýär.
Şeýle-de, jaýda ýazga duran her bir adama her aýda 35 kilowat elektrik energiýasy mugt berilýär. Jaýa ýazga duran adamlaryň sany ikiden geçmeýän bolsa, onda olaryň her biri üçin her aýda 45 kilowat elektrik togy mugt berlip, ondan artyk ulanylan tok üçin töleg talap edilýär.
Mundanam başga, soňky ýyllarda Türkmenistanda hökümet tarapyndan gurnalýan syýasy çärelerde ilata mugt ýa ýeňillikli bahadan berilýändigi aýdylýan gazyň, suwuň, elektrik togunyň pully bolmalydygy hem teklip edilýär.
Geçen ýylyň sentýabr aýynda Türkmenistanyň Ýaşulular maslahatyna gatnaşyjylar ýurtda tebigy gazyň, elektrik energiýasynyň we suwuň mundan beýläk tölegli, ýagny pully bolmagyny teklip etdiler.
Ýeňillikleri ýatyrmagy teklip edenler öz talaplaryny ilatyň durmuş-ýaşaýyş derejesiniň mazaly ýokarlanandygy, ikinji tarapdan, mugtçulyk syýasatynyň bazar ykdysadyýetine geçmäge päsgelçilik döredýändigi bilen düşündiripdiler.

robotstxt: allowed

filter: keep


text:
28-nji ýanwarda bütin Orsýet boýunça saýlaw boýkotyny goldamaga çykan onlarça adam, şol sanda oppozisiýa lideri Alekseý Nawalnyý tussag edildi.
Korrupsiýa garşy göreşiji twitterde merkezi Moskwada müňden gowrak protestçä goşulanyndan soň, özüniň tussag edilendigini habar berdi.
Demonstrasiýasylaryň käbiri "Saýlawlary boýkot et" diýip gygyrsa, başgalary "Putinsiz Orsýet" diýen şygara gyrgyrýar.
Orsýetliler Wladimir Putiniň liderligi astynda ýene bir alty ýyl ýaşamak ähtimallygyny halamaýarlar we 28-nji ýanwarda, Alekseý Nawalnyny goldap, saýlawlary boýkot etmäge çagyrmak üçin ýurt boýunça proteste başladylar.
Häkimiýetler kanuny bozan diýip hasaplanan demonstrasiýaçylara berk çäre görjekdiklerini duýdurdylar.
Nawalnyý, korrupsiýa garşy göreşiji we oppozisiýa lideri, maliýe jenaýatçylygy sebäpli 18-nji martda geçiriljek saýlawlarda bäsleşmek hukygyndan kesilenden soň, saýlawlary boýkot etmäge çagyrdy.
Nawalnynyň tarapdarlary onuň saýlawda dalaşgär bolmakdan kesilmegini Kreml tarapyndan görlen ar alyş çäresi hasaplaýarlar.
Nawalnynyň protestleri göni alyp görkezýän YouTube kanalynda aýdylmagyna görä, onuň tarapdarlary eýýäm Sibiriň birnäçe şäherinde, şol sanda Omsk, Wladiwostok, Nowosibirsk, Tomsk, Irkutsk, Magadan, Ýakutsk, Kemerowo, Kurgan we Barnaul şäherlerinde ýygnandylar
Uzak Gündogardaky Wladiwostok şäherinde toplanan ýüzlerçe adam “Men saýlawa diňe ol ýerde saýlaw, seçgi bolan halatynda bararyn”, "Putin Orsýetiň geljegini ýalmap-ýuwudýar” diýen ýazgyly plakatlary göterdiler.
Şeýle-de, Çelýabinskiniň Uralsk şäherinde, Wolga derýasynyň boýundaky Samarada protestler guraldy.
Nawalnyý öz Moskwadaky tarapdarlaryny, häkimiýetleriň bu ýerde ýygnanyşyk geçirmäge rugsat bermeýändigine garamazdan, şäheriň merkezi köçelerinde toplanmaga çagyrdy.
Planlaşdyrylan ýygnanyşykdan öň polisiýa Nawalnynyň Moskwadaky edarasyna gelip, ol ýerdäki adamlary soraga çekdiler diýip, onuň goldawçylary aýtdy.


text:
GARAŞSYZLYK BAÝRAMYNA BAGYŞLANAN SERGI
Biziň her birimiz üçin Garaşsyzlyk baýramy iň tolgundyryjy we iň dabaraly baýramdyr. 1991-nji ýylyň 27-nji oktýabrynda türkmen halkynyň durmuşynda täze taryhy döwre – bagtly geljege ymtylýan erkin, parahatçylyk söýüji döwletiň gurluşygyna badalga berildi. Türkmenistan öz Garaşsyzlygynyň 26 ýyllyk baýramçylygyny Sagdynlygyň we ruhubelentligiň ýylynda güýçli depginde ösýän, jemgyýetçilik durmuşynyň ähli ugurlarynda giň gerimli özgertmeleri amala aşyrýan döwlet hökmünde garşylaýar. Biz berkarar döwletiň bagtyýarlyk döwründe halkymyzyň durmuşynda bolup geçen özgertmeleriň, gadymy topragyň gülläp ösüşiniň, şäherlerimiziň we obalarymyzyň, gözel paýtagtymyzyň keşbiniň gowulyga tarap özgerişiniň şaýady bolýarys.
2017-nji ýylda paýtagtymyzda halkymyzyň taryhyna altyn harplar bilen ýazyljak şanly waka – Ýapyk binalarda we söweş sungaty boýunça V Aziýa oýunlary bolup geçdi. Onda türkmen türgenleri 89 altyn, 70 kümüş, 86 kümüş – jemi 245 medal gazanyp, türkmen sportynyň abraýyny öň görlüp-eşidilmedik belentlige göterdiler.
Döwlet muzeýiniň işgärleri ýurdumyzda gazanylýan her bir üstünligiň gözbaşynda şanly Garaşsyzlygymyzyň durandygyna aýdyň göz ýetirýärler. Muzeýde her ýyl Garaşsyzlyk baýramyna bagyşlanyp ýörite sergi gurnalýar. Bu däp bu ýyl hem dowam etdirildi. 2017-nji ýylyň 16-njy oktýabrynda bu ýerde ,,Garaşsyzlyk bilen galkynýar Watan” atly serginiň açylyş dabarasy bolup geçdi. Dabarany Türkmenistanyň Döwlet medeniýet merkeziniň Döwlet muzeýiniň direktory, taryh ylymlarynyň kandidaty Öwezmuhammet Mämmetnurow gutlag sözi bilen açyp, beýik Garaşsyzlygymyzyň gadyr-gymmaty, garaşsylyk ýyllarynyň içinde ýurdumyzda gazanylan üstünlikler, Berkarar döwletiň bagtyýarlyk döwründe amala aşyrylýan ägirt uly işler barada durup geçdi. Soňra Magtymguly adyndaky Türkmen döwlet uniwersitetiniň mugallymy, geografiýa ylymlarynyň kandidaty, professor Amanguly Magtymow, Türkmenistanyň Ylymlar akademiýasynyň Taryh institutynyň bölüm müdiri Atageldi Nepesow, Türkmenistanyň Ylymlar akademiýasynyň Taryh institutynyň esasy ylmy işgäri, filosofiýa ylymlarynyň kandidaty Mäti Annanurow, Türkmenistanyň Içeri işler ministrliginiň metbugat merkeziniň habarçysy, Türkmenistanyň at gazanan žurnalisti Ejegyz Çaryýewa, “Watan” gazetiniň bölüm redaktory, Türkmenistanyň Prezidentiniň “Türkmeniň Altyn asyry” bäsleşiginiň ýeňijisi Aýsenem Gurbanowa, Türkmenistanyň Milli bilim institutynyň jemgyýetçilik bilimleri bölüminiň müdiri Ogulbaýram Meläýewa, Türkmenistanyň Ylymlar akademiýasynyň Biologiýa we derman ösümlikleri institutynyň uly ylmy işgäri Maral Sahatowa, “Milli goşun” žurnalynyň bölüm redaktory Aşyrmet Garlyýew, “Ahal durmuşy” gazetiniň bölüm redaktory Durnabat Aşyrowa dagy çykyş edip, ata-babalarymyzyň ýurdumyzyň garaşsyzlygy barada eden arzuwlarynyň hasyl bolmagy bilen türkmen halkynyň öňünde peýda bolan täze mümkinçilikler, Garazsyzlygyň sarpasy, ony zähmetde gazanylan üstünlikler bilen berkitmegiň ähmiýeti barada gürrüň berdiler. Dabara Türkmen döwlet ulag we aragatnaşyk institutynyň, Türkmenistanyň Goranmak ministrliginiň Harby institutynyň, Türkmen döwlet medeniýet we sungat mekdebiniň talyplary, esgerler myhman hökmünde gatnaşdylar.
Serginiň açyk diýlip yglan edilmegi bilen myhmanlar Garaşsyzlygymyzyň taryhyndan we şu gününden söz açýan muzeý gymmatlyklaryny synladylar. Sergi olarda uly täsir galdyrdy.


text:
“Mobile banking”– bu siziň hasaplaryňyzy oňaýly we döwrebap dolandyrmak üçin niýetlenen hyzmatdyr. Mobile banking arkaly Siz islendik wagtda Bankda öz hasabyňyzdaky galyndy serişdeleri barlamak, karzlary üzmek, mobil we öý telefonlaryňyzyň hasabyny doldurmak, IP teleýaýlymynyň we Internet ulgamynyň töleglerini tölemek, şeýle hem, öz hasaplaryňyz boýunça geçen amallaryň taryhyna seretmek ýaly birnäçe hyzmatlardan peýdalanyp bilersiňiz.
"Mobile banking" hyzmatyny birikdirmek örän ýeňildir – onuň üçin Internetde http://www.halkbank.gov.tm saýtyndan Android ýa-da IOS goşundylaryny mugt alyp, mobil telefonlaryňyzda gurnamaly.
Bankyň amatly hyzmatlaryndan peýdalanmaga howlugyň!
Internet-bank, Mobil-bank hyzmatlarymyzdan peýdalanýan müşderilerimiz, SMS arkaly kart hasaplarynyňyzy dolandyryp bilýärsiňiz!
BAL 9934%XXXX (XXXX – kartyňyzyň soňky belgileri)
+0701 belgä SMS goýberip, balansyňyzy görüp bilersiňiz!
BLOCK 9934%XXXX
+0701 belgä SMS goýberip, kartyňyzy blokirläp bilersiňiz!
Kartyňyzy blokdan açmak üçin Internet bankdan we Mobil bankdan peýdalanmaly ýa-da banka ýüz tutmaly.


text:
Adamzat Ýeriň hemrasy Aýa aýak basyp, beýleki planetalara kosmos gämilerini ugratmagy başaran hem bolsa, entek Ýer ýüzi ýeterlik derejede öwrenilmedi. Adam aýagy sekmedik daglarda ýa-da ummanlaryň çuňluklarynda barylmadyk ýerler az däl.
Golaýda tebigaty öwrenijiler iň baý ösümlik we haýwanat dünýäsiniň köpdürlüligi bilen tapawutlanýan Braziliýanyň iň beýik dagy Serro-de-la-Neblina çykyp, bize ozal mälim bolmadyk jandarlaryň üstüni açdylar. Wenesuelanyň serhediniň golaýyndaky bu dagyň belentligi 2994 metre barabar. Waşingtonyň Tebigy taryhyň milli muzeýiniň hünärmeni Iwan Prates we onuň topary dagyň eteginde uly gözli gyzyl gurbaganyň üstünden bardylar. Soňra bolsa, gije düşlemeli ýerlerine gelenlerinde çal reňkli çişik gurbaga gabat gelipdirler. Bu gurbaga ýüzlerçe görnüşi bolan “Terrarana” maşgalasyna degişli bolup, bu barada ylmy topar köp zat bilmeýär. Onuň DNK nusgalary doly öwrenilip, görnüşi anyklanar.
Biolog Ogustin Kamaço dagyň 2000 metr belentliginde suwulgan görnüşli gurbagany bellige aldy. Ululygy 35 mm bolan bu jandaryň başgaça görnüşi Braziliýanyň demirgazygynda we Gaýananyň käbir ýerinde ýaşaýar.
San-Paulo uniwersitetinden guşlary öwreniji professor Luis Fabio Silweýra agajyň 1,5 metr belentlikdäki şahasynda oturan kindiwanja baýguşa duşupdyr. Guşuň bu görnüşiniň has pes şahalarda ýaşaýandygy alymyň ünsüni çekipdir. Silweýra häzire çenli guşuň 14 görnüşiniň üstüni açdy. Ol bu baýguşuň sesini eşiden badyna onuň üýtgeşik guşdugyny aňandygyny aýdýar. Bu baýguşuň ýaşaýan ýeri we biologik aýratynlyklary barada köp zat bilinmeýär. Şeýle hem Iwan Prates dagyň gerişlerinde 6 sm-lik suwulgana gabat gelipdir. Onuň bedenindäki ak-gara menekler asmandaky ýyldyzlary ýada salýar.
Bu ýerde has iri goňur suwulganyň hem ýaşaýandygy anyklanyldy. Ylmy toparyň agzasy professor Renato de Mello-Silwa bu ýerde ösýän maýda ýaprakly iki metrlik gyrymsy agajy ylym dünýäsi bilen tanyşdyrdy. Professor mundan ozal şeýle üýtgeşik reňkli ýaprakly agajy görmändigini belleýär. Ol ösümligiň ýapraklarynyň tokaýdaky beýleki açyk ýaşyl reňkli ýaprakly agaçlardan bada-bat tapawutlanýandygyny aýdýar.
Iwan Prates dag etegindäki çygly we yssy howaly sümme tokaýlyklaryň arasynda “Allobates” atly maşgala degişli we diňe gündizine peýda bolýan gurbaga gabat gelýär. Ol guşuň saýramagyna meňzeş üýtgeşik ses çykarýar. Bu gurbaga öz maşgalasyna degişli beýleki wekillerinden aýaklarynyň üýtgeşik reňkleri bilen tapawutlanýar.
Her ýyl
syýahat edilýär
San-Paulo uniwersitetinden süýrenijileri, guşlary we ösümlikleri öwrenýän 12 adamdan ybarat alymlar toparyna ýolbaşçylyk edýän professor Miguel Trefo Rodriges şeýle syýahatlary her ýyl geçirýär. Ol häzire çenli azyndan 80 sany täze jandary ylym dünýäsi bilen tanyşdyrdy. Mundan ozal hem bu ýerdäki tokaýlarda başga-da birnäçe jandarlar ýüze çykaryldy.
Alymlar topary öz syýahatynyň çäklerinde ýiti burunlary bilen ýer gazýan, uzynlygy bary-ýogy 2,5 sm bolan ýene bir täsin gurbaga duş gelýärler. Olaryň gijesine hininden çykýandygy aýdylýar.


text:
Tüweleme häzir türkmen saýtlary köpelip ugrady. Nirä seretseň planynsayty.com ýa-da myhmanymbol.net we ş.m. saýtlar bilen internet ummany dolup başlady. (Olaryň içinde meniň saýtymy hem goşaýyň)
Ýöne geliň mundan 10 ýyl ozalky döwre geleliň. Ol wagtlar domain almak nirede?… lycos.com ýaly reklamadan doly ýöne MUGT serwislerde bir saýt açmak bir batyrçylykdy. Goltugy bişen towuk ýaly çişip ýörärdik. Meniň ilkinji saýtym ýalňyşmaýan bolsam Yahoo-nyň berýän geocites.com atly mugt hyzmatyndandy. Ýöne saýtymyň doly adresi ýadymda däl. Sebäbi ol mugt serwerlar diňe sub-domain berýärdiler. Continue reading →


text:
Soňky günlerde Türkmenistanda dollaryň "gara bazardaky" bahasy ýokarlanyp, rekord derejelere ýetdi we bu ýagdaý Türkiýede işleýän türkmen zähmet migrantlaryny howsala salýar.
Eýsem, dollaryň "gara bazar" nyrhlarynyň bahasynyň aşa ýokarlanmagy türkmen migrantlaryna we olaryň iberýän puly bilen Türkmenistanda güzeran aýlaýan maşgalalaryna nähili täsir ýetirýär?
Migrantlar we olaryň Türkmenistandaky maşgalalary dollaryň bahasynyň aşa ýokarlanmagy sebäpli ýüze çykan ýagdaýlardan nähili çykalgalar gözleýärler ýa-da nähili çözgütlere garaşýarlar?
Şeýle-de, Türkmenistanda dollaryň aşa gymmatlamagy Türkiýede bilim alýan türkmen studentlerine nähili täsir ýetirýär?
Azatlyk Radiosy "Dünýä türkmenleri" gepleşiginiň nobatdaky sanyny Türkmenistanda dollaryň gymmatlamagynyň Türkiýedäki türkmen migrantlaryna, studentlerine we olaryň maşgalalaryna ýetirýän täsirine gönükdirýär. Gepleşigiň myhmanlary Türkiýedäki türkmen zähmet migrantlaryndan Öwez, Nargiz, Rozubaý we türkmen studentlerinden Gözel.
Gepleşigi diňläp, bu temadaky tejribeleriňizi we pikirleriňizi aşakdaky foruma teswir görnüşinde ýazyp bilersiňiz.


text:
Android telefonlarda programma we oýun dükany bolup ulanylýan Google Play store milýonlarça programma we oýun ýaly telefonlarda ulanyp boljak zatlara eýedir.
Google play storede käte ýalňyşlyklar ýüze çykyp bilýändir. Kä ýalňyşlyklar şeýlebir sadadyr, programmany öçürip açanymyzda düzelýändir. Käsi bolsa gaty çylşyrymlydyr hat-da telefonymyzy üýtgedenimizde-de şol ýalňyşlyk gelip durandyr.
- Google play Store ýalňyşlyklary:
- Google Play açylýar ýöne programma ýüklemeli wagty ýöne zagruzka gidip durýar, hiç hili üýtgeşme ok.
- Google Plaý açylanok (No connection) Internet bar wagty hem internet ýok diýär.
- Произошла ошибка при получении данных с сервера. Serwerden alynýan wagty ýalňyşlyk ýüze çykdy.[RPC:S-7:AEC-0]
- Programma käbir sebäplere görä ýüklenmedi
Ýokardaky ýalňyşlardan gören bolsaňyz häzir hem çözülmedik bolsaňyz, Aşakdaky ädimleri barlap bolalyň.
1.Ilki bilen 1nji ädimi barlap görüň. Google Play işlemese Telefony öçürip açyň. Google Playy açyň we täzeden ýüklemäge çalyşyň.
2.Telefonyňyzyň sagadyny üýtgediň:
- Telefonyňyzda Nastroyka giriň.
- Дата и время giriň
- Автоматическая дата и время we Автоматический часовой пояс şulary göreniňizde belliklerini aýyryň.
- Sagady we senäni el bilen ýalňyş şekilde sazlaň
- Home düwmesine basyň
- Soňra Дата и время menýusyna täzeden giriň.
- Sagady we senäni el bilen dogry şekilde sazlaň
- Автоматическая дата и время we Автоматический часовой пояс bellikleri goýuň.
3.Telefonyňyzyň Keşlerini arassalaň (cache):
- Telefonyňyzda Nastroyka giriň.
- приложений ýa-da Диспетчер приложений giriň
- Soňra Google Play Store tapyň we giriň
- Google Play Store>Удаление обновлений ýazga basyň.
- Google Play Store programmasyny gaýtadan завод wersiýasyna geçmeli diýen bildirişde DA basyň.
- Soňra Google Play Store programmany açyň
- Soňra Home düwmä basyň. Google Play store birnäçe minudyň içinde Google Play täze wersiýasyna geçjekdir
Bellik: Ýalňyşlyk häzir hem dowam edýän bolsa, Programmalary alyp bilmeýän bolsa aşaky ädimler bilen okamaga dowam ediň
4.Download Manager funksiýa açykmy?
- Telefonyňyzda Nastroyka giriň.
- приложений ýa-da Диспетчер приложений giriň
- Soňra Bölümlerden все bölümini saýlaň
- Ähli programmalaryň arasyndan Zagruski atly programmany tapyň we giriň.
- Eger programmada Включить bar bolsa Включить basyň. Eger Otklýuçit bar bolsa. Zagruski işleýändir. Munda hiç zat üýtgetmek gerekdäl.
5.Google Playda programma ýüklenmese
- Haçanda Google Playda programma alanyňyzda hiç hilii ýüklemän dipe zagruska gidýän bolsa, Google Play hyzmaty başga bir bölümde işleýändir. Ýagny size garaş diýändir, Muny öçürmek üçin. Google Play nastroyka giriň we ähli Obnowlenýalary öçürüň. Telefonyňyzyň HOME düwmesine basyň soňra Dispetçer Zadaç giriň we RAM-y arassalaň. Bu siziň probleamyňyzy çözjekdir.
Eger häzir hem ýalňyşlyk çözülmedik bolsa, Foruma girip kömek alyp bilersiňiz.
Goşmaça täzelikler:
Forum saýtynyň android Programmasy täzelendi. Bildiriş funksiýasy goşuldy programma ýeňilleşdirildi.
Forumy ýüklemek üçin şu ýere: //play.google.com/store/apps/details?id=com.ts.forum
APS-Android Programmalar Sanawy. Progammasy täzelendi. Bildirş funksiýasy goşuldy. Haçanda APS-täze programma ýüklenende size habar edilýär.
APS-ny şu ýerden ýüklap bilersiňiz: https://aps.tsoltanov.com/assets/apk/app-debug.apk
Saýtymyza DMCA gorag sistemi goşuldy. Ýagny Çeşmesiz: blog.tsoltanov.com syz biziň ýazgylarymyzy paýlaşylanda DMCA tarapyna habar edilýär.
DMCA paýlaşylan ýeri Uly gözleg sistemlerine ugratýar (Google, Bing, Yandex). Ol sistemler bolsa Şol web sahypany sistemlerinden pozýarlar. Soňra şol saýt ady agzalan sistemlerde görünmeýär.
Ýazgylarymyza hormat goýup doly çeşmelerimiz bilen paýlaşsaňyz iki tarap hem hoşal bolar.
4,542 gezek okaldy


text:
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 21-si hasaba alyndy
Daşary ýurt puluna Birleşen Arap Emirliklerinden, Owganystandan, Özbegistandan we beýleki ýurtlardan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen awtobenzini, uçar kerosinini, dizel ýangyjyny, binýatlyk ýagy we nebit ýol bitumyny, şeýle hem Seýdiniň nebiti gaýtadan işleýän zawodynda öndürilen M-100 belgili mazudy satyn aldylar. Bulardan başga-da daşary ýurt puluna saryja goýunlaryň ýüňi, nah ýüplük, pagta-süýümi, aýna, portlantsement ýerlenildi. Satyn alan ýurtlar: Türkiýe, Owganystan, Ermenistan, Özbegistan. Geleşikleriň umumy bahasy ABŞ-nyň 38 million 416 müň dollaryndan gowrak boldy.
Manat serişdelerine Şweýsariýadan, Türkiýeden, Ermenistandan gelen işewürler jemi bahasy 2 million 196 müň manatlykdan gowrak bolan saryja we garaköli goýunlaryň ýüňüni, nah ýüplük satyn aldylar.
Ýurdumyzyň telekeçileri içerki bazar üçin jemi bahasy 6 million 958 müň manatlykdan gowrak pagta-süýümini satyn aldylar.
Habarlar, 08 April 2018 г.
Habarlar, 04 April 2018 г.
Habarlar, 17 March 2018 г.
Habarlar, 10 March 2018 г.
Habarlar, 05 March 2018 г.
Habarlar, 22 February 2018 г.
Habarlar, 17 February 2018 г.
Habarlar, 10 February 2018 г.
Habarlar, 18 January 2013 г.


text:
Türkmenistanyň Döwlet medeniýet merkeziniň Döwlet muzeýi 2016-njy ýylyň 2-nji iýunynda Daşky gurşawy goramagyň bütindünýä güni mynasybetli gurnan “Tebigaty goramak – biziň mukaddes borjumyzdyr” atly sergisiniň açylyşyna ony synlamak isleýänleriň hemmesini
Türkmenistanyň Döwlet medeniýet merkeziniň Döwlet muzeýi 2016-njy ýylyň 2-nji iýunynda Daşky gurşawy goramagyň bütindünýä güni mynasybetli gurnan “Tebigaty goramak – biziň mukaddes borjumyzdyr” atly sergisiniň açylyşyna ony synlamak isleýänleriň hemmesini çagyrýar.
Tebigaty goramak – biziň mukaddes borjumyzdyr
“Türkmenistanyň tebigaty biziň milli baýlygymyzdyr. Biz ony gorap saklamalydyrys we ösüp gelýän nesle miras goýmalydyrys.“
Türkmenistanyň Prezidenti
Gurbanguly Berdimuhamedow
5-nji iýun bütin dünýäde bolşy ýaly, Türkmenistanda hem Daşky gurşawy goramagyň bütindünýä güni giňden bellenip geçilýär. Bu BMG-nyň Baş Assambleýasy tarapyndan esaslandyrylan, möhüm şanly seneleriň biridir.
Biziň ýurdumyzyň özboluşly we örän baý tebigaty bar. Uçut gaýaly, dereli daglarymyz, aňyrsyna göz ýetmeýän çägeli çöllerimiz, tolkun atyp ýatan deňiz-derýalarymyz, bal suwly dag çeşmelerimiz, diýarymyzyň tebigatyna özboluşly gözellik berýär.
Türkmen halky asyrlar boýy gözel tebigatymyzy gorapdyr we tebigat täsinliklerini özüniň medeniýetine, däp-dessurlaryna ornaşdyrypdyr. Şonuň üçin hem, türkmenlerde tebigata bolan aýratyn sarpa, hormat asyrlar boýy saklanyp galyp, nesillerimiziň aňyna ornaşypdyr.
Ülkämiziň her bir künjeginiň özboluşly tebigy aýratynlyklary bar. Ýurdumyz Köýtendagdaky dinozawrlaryň aýak yzlary, Bathyzyň gaýtalanmajak gözelligi, Köpetdagyň genji-hazynasy bolan täsin ösümlik we haýwanat köpdürlüligi, bereketli Garagum çöli, gojaman Hazar deňzi bilen we beýleki özboluşly täsinlikleriň mekany hökmünde dünýä ýüzünde belli bolup, alymlarda, syýahatçylarda uly gyzyklanma döredipdir. Adamzat jemgyýetiniň umumy öýi bolan çylşyrymly gurluşly Ýer ýüzüniň her bir künjegi hemişe üns berilmegini we ýadawsyz aladany talap edýär. Ýurdumyzyň goraghanalarynda ýabany haýwanlary we ösümlikleri gorap saklamak, ylmy taýdan düýpli öwrenmek, olaryň sanyny artdyrmak, gözel tebigatly ýerlerimizi aýawly saklamak boýunça zerur işler geçirilýär.
Ýurdumyzyň ösümlik we haýwanat dünýäsiniň ajaýyp genetiki gaznasyny gorap saklamak, köpeltmek, geljekki nesillere ýetirmek şu günki günüň iň wajyp meseleleriniň biridir.
Hormatly Prezidentimiz “Adamzadyň ýaşaýşy köplenç tebigy baýlyklardan peýdalanşyna baglydyr. Bu bolsa biziň ählimizi daşky gurşawy goramaga, tebigy baýlyklarmyza aýawly çemeleşmäge borçly edýär” diýip öz çykyşlarynda aýdyp geçýär.
Şu nukdaý-nazardan ugur alyp we bütindünýä Daşky gurşawy goramak gününe bagyşlap, Türkmenistanyň Döwlet medeniýet merkeziniň Döwlet muzeýi “Tebigaty goramak – biziň mukaddes borjumyzdyr” atly sergi gurnady.
Sergide Türkmenistanyň Döwlet goraghanalaryny görkezýän kartasy we kitapçalar, aýratyn goralýan tebigy ýadygärlikleriň fotosuratlary, Türkmenistanyň Gyzyl kitaby, oňa girizilen ösümlikleriň we haýwanlaryň suratlary hem-de gäpleri, biologiki usul esasynda ekinleriň hasylyň goramakda ähmiýetli bolan peýdaly guşlaryň we süýdemdirijileriň dürli görnüşleriniň gäpleri, daşky gurşawyň ekologik abadançylygyny üpjün edýän emeli tokaýlaryň fotosuratlary we tebigaty goramaga çagyrýan birnäçe plakatlar sergilenen.
Türkmenistanyň Döwlet medeniýet merkeziniň Döwlet muzeýiniň gaznahanalaryndaky saklanýan gymmatly eksponatlar esasynda gurnalan sergi muzeýe gelýän giň köpçülik üçin niýetlenendir.


text:
Söýgi
“Biz Hudaýyň özümize bolan söýgüsine düşündik, oňa ynandyk. Hudaý söýgüdir, kim söýgüde galýan bolsa, ol Hudaýda, Hudaý hem onda galýandyr…”
“Eger men ynsan hem perişdeleriň dillerinde gepleýän bolsam, ýöne söýgim ýok bolsa, onda jyňňyrdaýan misdirin ýa-da seslenýän simbaldyryn. Pygamberlik sylagym bolup, ähli syrlary hem ylymlary bilýän bolsam, daglary ýerinden gozgajak imanym bolsa, ýöne söýgim bolmasa, onda men hiçdirin. Ähli zadymy paýlap ýoksullary doýursam, tenimi ýakmaga bersem, ýöne söýgim bolmasa, onda munuň maňa hiç bir peýdasy ýokdur.
Söýgi sabyrlydyr, şepagatlydyr, söýgi göripçilik edýän däldir, söýgi öwünip, tekepbirlik edýän däldir. Biabraýçylykly iş edýän däldir, öz nepini gözleýän däldir, gaharlanýan däldir, içinde hylt saklaýan däldir. Adalatlsyzlyga şatlanman, hakykata şatlanýandyr. Her zada döz gelýändir, her zada ynanýandyr, her zada umyt baglaýandyr, her zada çydaýandyr. Söýgi asla tükenmez. Pygamberlikler bolsa aýrylar, diller dymar, bilim ýoga çykar…Häzir şu üçüsi galýar: iman, umyt, söýgi. Bularyň iň ulusy bolsa söýgüdir!”
Söýginiň çeşmesi bolan Hudaýy tanamak we Onuň bilen şahsy aragatnaşykda bolup, Onuň söýgüsinden doly durmuşda ýaşamak isleseň – Hudaýyň Isa Mesihdäki gutulyş sowgadyny kabul et! Şonda sen Söýgi Bolan Hudaýyň balasy bolmak hukugyny eýe bolarsyň! Biziň günälerimiz Hudaý bilen aragatnaşygy bozdy, bu sebäpden bizde ol ýitirilen gatnaşyk ýok. Biz näçe synanyşsakda, din arkaly bolsun, ýa-da gowy işler arkaly bolsun bu ýykylan gatnaşygy dikeldip bilmeýäris. Çünki günäniň tölegi gaty uly, bu sebäpden biziň muny hiç haçan öz güýjumiz bilen başarmajagymyzy bilen Hudaý –çykalga açdy we biz günäkärleri şertsiz söýgi bilen söýdi we ol jezany Isa Mesihde töledi, Özi bilen ýaraşmagy Isa Mesihde bize üpjün etdi! Biz bolsa muňa iman etmelidiris, günälidigimizi Hudaýyň öňünde boýun alyp toba edip Hudaýyň Isa Mesihdäki beren merhemetini we söýgüsini kabul etmelidiris!
Injil şeýle diýýär: “Sebäbi günäniň muzdy (jezasy) ölüm, Hudaýyň sylagy bolsa, Rebbimiz Mesih Isada ebedi ýaşaýyşdyr…Hudaý bize bolan söýgüsini, biz entek günäkärkäk, Mesihiň biziň ugrumyzda ölmegi bilen görkezdi. Şeýle Onuň gany bilen şu wagt aklanyşymyz ýaly, Ol arkaly gazapdan gutuljagymyz hem has anykdyr…Biz ýaraşygy Mesih arkaly aldyk.
Imandan bolan dogrulyk bolsa şeýle diýýär: “Öz içiňden: Mesihi düşürmek üçin Göge kim çykar? Ýa-da: Mesihi ölümden çykarmak üçin çuňluga kim iner diýme” (ýagny Isa Mesihiň Halasgärdigini –gökden inip, haçda seniň günäň tölegi üçin ölüp, ýene-de direlendiginie şübhe etme)Gör, näme diýýär? “Hudaýyň sözi saňa ýakyndyr, ol seniň agzyňda, seniň ýüregiňdedir,” ýagny wagyz edýän iman sözümiz. Çünki sen agzy bilen Isany Reb hökmünde ykrar etseň, Hudaýyň Ony ölümden direldendigine ýüregiň bilen ynansaň gutularsyň. Aklanmak üçin ýürek bilen iman getirilýändir, gutulyş üçin agyz bilen ykrar edilýändir. Çünki Mukaddes Ýazgy :”Oňa iman eden kişi utandyrylmaz” diýýär.”


text:
ÝHHG-nyň Aşgabatdaky merkeziniň başlygy, ilçi Natalia Drozd 18-nji maýda ÝHHG-nyň hemişelik geňeşinde merkeziň geçen ýyldaky işi hakynda hasabat berdi diýip, “Türkmenistanyň alternatiw habarlary” proýekti habar berýär.
Ilçi Dreozdyň maglumatyna görä, 2016-njy ýylyň iýun aýyndan 2017-nji ýylyň maýyna çenli aralykda merkez tarapyndan 31 proýekt (treningler, seminarlar, “tegelek stollar”, türkmen resmileriniň daşary ýurtlara tanyşlyk saparlary) gurnalyp, olara 900-den gowrak adam gatnaşypdyr, 100 adam, esasan mejlisiň deputatlary bolsa daşary ýurt saparlaryna ugradylypdyr.
Şeýle-de, Drozdyň hasabatynda ÝHHG-nyň Aşgabatdaky merkezine hukuk kömegini sorap, 159 adamyň ýüz tutandygy, olaryň 90-synyň şikaýat ýazmaga kömek sorandygy aýdylýar.
Ilçiniň tassyklamagyna görä, Merkeziň ýuristleri 17 adamyň haýyşyny kanagatlandyrypdyr.


text: 2017-nji ýylyň sentýabr we oktýabr aýlarynda Italýanyň Gyzyl Hajy bilen Türkmenistanyň Gyzyl Ýarymaý Milli jemgyýeti arasyndaky “Ýangyn howpsuzlygy, howpy peseltmek we täsir etmek” taslamasynyň meýilnamasynyň çäginde Ahal welaýatynyň Kaka etrabynyň № 7-nji mekdebinde, Ak bugdaý etrabynyň № 27 we № 28-nji orta mekdeplerinde, Gökdepe etrabynyň № 23 we 32 -nji orta mekdeplerinde Türkmenistanyň Içeri işler ministrliginiň Kaka, Ak bugdaý, we Gökdepe etrap Ýangyn howpsuzlyk bölümçeleriniň gözegçileriniň gatnaşmaklarynda mekdeplerde ýangyn dörän ýagdaýynda özüňi alyp baryş kadalary boýunça, ýörite ýangyna garşy enjamlaryň ulanylyşy boýunça we ýangyn ewakuasiýa türgenleşiklerini doly we dogry berjeý etmekligi barada düşündiriş – amaly çäreler geçirildi. Geçirilen çärede meýletinçileriň we ýerli jemgyýetiniň aňyny has-da guýçlendirmek maksady bilen ýangyn howpundan ägä bolmagy ündeýän plakatlar we broşuralar paýlanyldy. Geçirilen çärelere jemi 30 meýletinçi gatnaşdy.


text:
Aktual Analiz
“Gollandiýany İkiýüzli Çemeleşmeden El Çekmäge Çagyrýaryn”
NATO-nyň Parlamentarlar Assambleýasynyň Türkiýe toparynyň başlygy Osman Aşkyn Bak NATO-da hyzmatdaş bolan Gollandiýanyň hökümetinden hyzmatdaşlyk düşünjesine laýyk hereket etmegine garaşýandyklaryny nygtap: “Gollandiýanyň degişli guramalaryny başga ýurtlara garşy taýak hökmünde ulanylýan gymmatlyklaryna özleriniň tabyn bolmaklaryny, ikiýüzli we iki standartly çemeleşmelerinden el çekmäge çagyrýaryn” diýdi.
Osman Aşkyn Bak beren ýazmaça beýannamasynda Daşary işler ministri Çawuşoglynyň türk raýatlary bilen duşuşmak üçin 11-nji martda Gollandiýa gurajak saparynyň dürli bökdençlikler netijesinde bes edilmegini ýazgardy.
Şol gün Gollandiýa sapar guran Maşgala we sosial syýasatlar ministri Fatma Betül Saýan Kaýa edilen gelşiksiz çemeleşmäniň kabul edilip bilinmejekdigini beýan eden Bak, saýlanan ministre, türk milletiniň ygtyýarynyň wekiline, bir zenana şeýle çemeleşilmeginiň türk milletine we türk döwletine äsgermezçilikdigini, ähliumumy gymmatlyklaryň basgylanmagy manysyny aňladýandygyny nygtady.
Osman Aşkyn Bak, ministr Kaýa edilen Gollandiýadaky diplomatik wekilhanalara we raýatlara garşy diplomatik hem-de demokratik gymmatlyklara bap gelmeýän bu çemeleşmeleri NATO-nyň türk toparynyň başlygy hökmünde berk ýazgarýandygyny beýan etdi.
Bak, NATO-nyň esaslandyryjy ýurtlaryndan biri bolan Türkiýe bilen 400 ýyldan gowrak dowam edýän düýpli diplomatik gatnaşyklara eýe bolan Gollandiýanyň şeýle duşmançylykly çemeleşmesiniň 1961-nji ýylda kabul edilen Konsullyk gatnaşyklary baradaky Wena Konwensiýasyna äsgermezçilik manysyny aňladýandygyny nygtady.
Gollandiýanyň howpsyzlyk gulluklarynyň parahatçylykly ýygnanşyk hukugyndan peýdalanýan türk jemagatyna adamkärçilige sygmaýan we kemsidiji usullar bilen aşa çäre görendigine insi çeken Bak, Ýewropa Geňeşine agza hökmünde Ýewropanyň Adam hukuklary baradaky Konwensiýasyna tabyn bolma borçlulygyny kabul eden Gollandiýanyň hökümetiniň halkara jogapkärçiliklerini düýpli bozandygyny beýan etdi.
Bu wakalar bilen gyzyklanan metbugat işgärleriniň habar almak we habar ýaýratmak azatlyklarynyň aşa güýç bilen bökdelendigini ýatladan Bak, şeýle diýdi: “Gollandiýanyň guramalarynyň bu çemeleşmesi Gollandiýadaky türk jemagatynyň demokratik hukuklaryna we buýsanjyna edilen hüjümdir. Gollandiýanyň hökümetiniň türk ministrlerine, diplomatik wekillerimiz bilen asuda ilata hem-de metbugat işgärlerine bolan bu çemeleşmesi Ýewropa tarapyndan ündelýän gymmatlyklar we demokratiýa üçin uly howp emele getirýär. Bu elhenç waka ÝB üçin hem möhüm synag häsýetine eýe. ÝB Gollandiýanyň bu düzgün bozmalaryna berk reaksiýa görkezmän, degişli çäreleri görmese, onsuz hem pese gaçan abraýyny we ynamyny ýitirdigi bolar. Ýewropa kontinenti islamafobiýa we türkofobiýa hassalyklarynyň penjesinde ejir çekýär. Uzak ýyllardan bäri Türkiýä adam hukuklary, hukuk, demokratiýa nesihatyny berenleriň aslyna seredilende şol gymmatlyklardan nähili daşdadygyny; 1-nji we 2-nji Jahan uruşlarynda pida bolan onlarça million adamdan, başdan geçirilen unudylmaz gam-gussalardan degişli netijäniň henizem çykarylmandygyna gynanmak bilen şaýatlyk edýärin. Bu faşistik çemeleşmeleriň bütin Ýewropada ýaýramazlygyny, başdan geçirilen gynandyryjy wakalaryň gaýtalanmazlygyny tama edýärin.
Pursatdan peýdalanyp Gollandiýanyň demokratiýa, adam hukuklaryna we azatlyklaryna bap gelmeýän şu faşistik we gelşiksiz çemeleşmesini ýenede bir gezek ýazgarýaryn. NATO-da hyzmatdaşlyk edýän Gollandiýanyň hökümetinden hyzmatdaşlyk düşünjesine laýyk hereket etmegine garaşýaryn we Gollandiýanyň degişli guramalaryna başga ýurtlar üçin serişde hökmünde ulanýan gymmatlyklaryna özleriniň hem tabyn bolup, ikiýüzli we iki standartly çemeleşmelerinden el çekmäge çagyrýaryn.”


text:
Salam Öwrenmeli saýtynyň hormatly okyjylary. Men Öwrenmeli saýtynyň ýazyjysy Ilhan Dowranow. Şu gün men size geljekde durmuşymyza giňden ornaşjak täze tehnologiýalar hakda gürrüň bermekçi. Emma ol tehnologiýalar şu günki durmuşymyzda hem ulanylyp başlandy, ýöne olaryň sanynyň azlygy we bahasynyň gymmatlygy zerarly durmuşymyza giňden ornaşanok. Geliň men size şol tehnologiýala barada gürrüň bereýin.
Awtomatiki taýdan ýöreýän ýük maşynlary
Soňky döwürlerde Tesla kompaniýasy özüniň öndürýän awtoulaglary dünýä bazarlarynda ýokary orunlary eýeleýärler. Tesla kompaniýasy tarapyndan öndürilen Semi atly bu awtomatiki taýdan ýöreýän ýük maşyny tehnologiýanyň täze ugry boýunça uly belentliklere eýe boldy. Bu ýük maşyny elektromaşyn bolup ýagny arassa tebigy togda işleýär. Ony bir gezek akkumulýatoryny doly zarýaddan doldursaň, onda bu ýük maşyny 800 km aralygy geçýänçe işläp biler. Ýagny bu ýük maşyny iň bir ýokary derejeleri tehnologiýalaryň hataryna girdi. Bu ýük maşyny ekologiýa taýdan arassa bolup, ol ýol-ulag hadysalarynyň sanynyň peselmegine uly kömek edýär. Ýagny bu maşyn sürüjisiz hem, öz özüni dolandyryp bilýär. Bu ýük maşynlary 2019-njy ýyldan doly öndürilip başlanýar.
Ekzoskeletler
Ýene bir geň galdyryjy tehnologiýalaryň biri – ekzoskeletlerdir. Bu tehnologiýa ReWalk proekti tarapyndan oýlanylyp tapyldy. Bu tehnologiýa hereketlenip bilmeýän, ýöräp bilmeýän maýyplar üçin niýetlenip döredilendir. Ýagny bu tehnologiýa arkaly maýyplar doly hereket edip we ýöräp bilerler. Bu ekzoskelet ýörite adamyň pulslary arkaly işleýärler. Umuman aýdanymyzda bu tehnologiýa medisina ylmy üçin uly goşandyny goşýar. Ýene bir zat, bu tehnologiýa diňe bir medisina üçin däl, eýsem geljekde bu tehnologiýany ýaragly güýçler, esgerler üçin hem ulanylmaga beriljekdir.
Iýmit taýýarlaýan printer (3D)
Tehnologiýalaryň iň bir ösen hataryna iýmit taýýarlaýan printer hem girýär. Bu printer ByFlow kompaniýasy tarapyndan döredilip, restoran biznesine uly goşant goşdy. Ýagny bu printer uly göwrümi iýmitleri gysga wagtyň içinde taýýarlap berýär. Bu printer arkaly islendik nahary bişirip bolýar. Bu printeriň ýene bir aýratynlygy, taýýarlajak naharyňa bellibir möçberde kaloriýa we agramyny berip bilýäň. Printer beren maglumatlaryňa görä nahary gysga wagtyň içinde taýýarlap berýär.
Robotlar we transformerler
MBlock tarapyndan döredilen robot-transformerler iň ösen tehnologiýalaryň hataryna girdiler. Bu kub görnüşindäki robotlar başga şekile geçip bilýärler. Ýagny olar formalaryny üýtgedip bilýärler. Häzirki döwürde bu robotlar ýörite pultlar, dolandyryjylar arkaly dolandyrylýar. Ýöne bu robotlaryň doly göwrümli we awtomatiki taýdan işleýän görnüşini taýýarlamak boýunça täze işler alnyp barylýar.
Biometriýa maglumatlary arkaly töleg
Soňky döwürlerde tehnologiýalaryň ösmegi bilen täze täze funksiýaly tehnologiýalar girizilýär. Internet arkaly, ýagny howa arkaly adamlar birnäçe tölegleri amala aşyrýarlar. Bu tölegleriň doly howpsuzlygyny gazanmak üçin täze funksiýalary oýlap tapýarlar. Soňky 3-4 ýylyň içinde telefon arkaly töleglerde barmak yzlarynyň ulanylmagy arkaly täze funksiýalar girdi. Ýagny tölegi amala aşyrmak üçin hökman barmak yzlary gerek. Ýöne bu funksiýada doly howpsuzlygy üpjün etmeýär. Ýakynda täze döredilen bu funksiýa, ýagny biometriýa maglumatlary arkaly amala aşyrylýan töleg funksiýasy doly howpsuzlygy üpjün edýär. Ýagny men internet dükanyndan haryt satyn aldym we men howa arkaly tölegi amala aşyrmaly. Tölegi kabul ediji, tölegi iberijä öz suratyny iberýär. Tölegi iberiji ony sistema ýükleýär we sistema awtomatiki ýagdaýda tölegi kabul ediji anyklap, biometriki maglumatlaryny tölegi iberijä görkezýär. Şeýlelikde biz kim bilen söwda guraýanlygymyzy anyklap bilýäs. Bu bolsa tölegiň howpsuzlygyny amala aşyrýar. Bu funksiýa “Открытия” banky tarapyndan oýlanylyp tapyldy. Ýagny bu funksiýa diňe şu bankyň ulanyjylaryna elýeterli.
6,302 gezek okaldy


text:
Özbegistanyň Baş prokuraturasy Orsýetiň häkimiýetlerinden öňki prezident Yslam Kerimowyň gyzy Gülnaranyň hususy emlägini tussag etmegi sorady.
Orsýetiň Baş prokuraturasy Özbegistanyň talabyny öwrenýändigini 24-nji awgustda aýtdy, emma goşmaça maglumat bermedi.
Özbegistanyň Baş prokuraturasynyň geçen aýda aýtmagyna görä, Karimowa 2015-nji ýylda tussag edileli bäri türmede saklanýar we dowam edýän derňewleriň gidişinde oňa goşmaça aýyplamalar ýöňkeldi.
Baş prokuraturanyň 28-nji iýulda çap eden beýannamasynda, Karimowanyň 12 ýurtdaky 15 milliard dollarlyk baýlygyny, şol sanda Moskwadaky emlägini, myhmanhanany, jaýlary we ýer giňişliklerini tussag etmek üçin mümkinçilik gözleýändigi mälim edildi.
45 ýaşly Karimowa öz wagtynda moda dizaýneri, pop aýdymçysy, BMG-niň Ženewadaky agentliklerinde ilçi bolupdy we öz kakasynyň syýasy mirasdüşeri hasaplanypdy.


text: Ýurdumyzyň futbol çempionatynda 7-nji tapgyrda 3 duşuşyk oýnaldy. Tapgyryň merkezi duşuşygynda “Merw” bilen soňky çempion “Altyn asyr” duşuşdy. Oýunda hasap açylmady. Aşgabat şäheri bilen Balkan welaýatynyň toparlarynyň arasyndaky 2 duşuşykda-da paýtagtlylar ýeňiş gazandy. Has takygy, “Aşgabat” topary öz meýdançasynda “Şagadamdan” 2–0 hasabynda üstün çykdy. Gollary 2-nji ýarymyň ilkinji 15 minutynda Pirmyrat Gazakow (51) bilen Ilýas Minhairow (61) öz atlaryna ýazdyrdylar. “Köpetdag” topary bolsa, myhmançylykda “Balkany” 3–2 hasabynda ýeňlişe sezewar etdi. Oýunda ýeňiş gazanan toparyň gollaryny Gahrymanberdi Çonkaýew (14), Ýakup Maksatow (49) hem-de Ilýa Salow (83), ýer eýeleriniň pökgülerini bolsa, Azat Garajaýew (22) bilen Ilýa Klimenko (90) derwezä girizdi. “Ahal” bilen “Energetik” toparlarynyň arasyndaky oýun soňa goýuldy.


text:
Aziýa çempionatynyň agşamky final tutluşyklarynda ilkinji bolup zenanlaryň arasynda 56 kilograma çenli agram derejesinde çykyş edýän türkmenistanly Mähri Akmyradowa bilen özbegistanly Malikabon Mirzaýewa sport düşekçesine çykdylar. Çekeleşikli geçen tutluşykda 5:2 hasabynda özbek samboçysy ýeňiş gazandy.
Soňra sport sambosy boýunça final tutluşygynda Belek Barakanow (Gyrgyzstan) bilen Berdi Meretgeldiýew (Türkmenistan) güýç synanyşdylar. Bu tutluşykda türkmen türgeni 11:0 hasabynda ynamly ýeňiş gazandy.
Üçünji final tutluşygy söweş sambosy boýunça 52 kilogram agram derejesinde geçirildi. Onda Baglan Abdrazak (Gazagystan) bilen Rahmatjon Ahmedow (Özbegistan) duşuşdylar. Bu tutluşykda gazak türgeni möhletinden öň ýeňiş gazandy.
Zenanlaryň arasynda 68 kilograma çenli agram derejsinde Dildaş Kuryşbaýewa (Gazagystan) Mariýa Lohowany (Türkmenistan) ýeňdi.
Sport sambosy boýunça 82 kilograma çenli agram derejesinde, final tutluşygynda Türkmenistanyň ýygyndy toparynyň wekili Tejen Tejenow bilen Farruh Jumaýew (Özbegistan) duşuşdylar. Ildeşimiz bu duşuşykda möhletinden öň 9:1 hasabynda owadan ýeňiş gazandy.
Soňra söweş sambosy bilen meşgullanýan türgenler sport düşekçesine çykdylar. 68 kilogram agram derejesinde, final tutluşygynda Zafar Allabergenow (Özbegistan) bilen Abdylla Babaýew güýç synanyşdylar. Gyzykly hem çekeleşikli geçen tutluşykda türkmen türgeni 6:1 hasabynda ýeňiş gazandy.


text:
Wideo: “Türkmen inisiatiwasy” guramasynyň ýaýradan wideosýužetlerinden bölek.
Azatlyk Radiosyndan Ýowşan Annagurban bu kadrlar barada “Türkmen inisiatiwasy” guramasynyň başlygy Farid Tuhbatullin bilen söhbetdeş boldy.
Azatlyk Radiosy: Siz prezident Berdimuhamedowyň öz hökümetiniň agzalary bilen gurluşyk proýektleri barada maslahat geçirýän pursatyny görkezýän bir wideoýazgyny saýtyňyzda ýerleşdiripsiňiz. Bu wideoýazgy haçan edilen?
Farid Tuhbatullin: Bu wideo, biziň maglumatlarymyza görä, 2010-njy ýylda ýazgy edilen.
Azatlyk Radiosy: Onsoň siz bu wideonyň asyl nusgadygyna, ýagny ynamdarlygyna nähili kepil geçýärsiňiz?
Farid Tuhbatullin: Meniň pikirimçe, birinjiden, şeýle görnüşde galp wideoýazgy taýýarlamak tehniki taýdan örän çylşyrymly, sebäbi ol ýerde diňe bir adamyň hereketi görkezilmeýär. Ikinjiden, Türkmenistanyň nämedigini bilýän adamlar şeýleräk zatlaryň bolup geçýänini gaty gowy bilýärler. Onsoň, biziň pikirimizçe, bu asyl nusgadaky widoýazgy.
Azatlyk Radiosy: Şu wideoýazgyda prezident Berdimuhamedowyň bolşy, türkmen hökümetiniň beýleki agzalary bilen gürleşişi sizde nähili pikir-garaýyş döretdi?
Farid Tuhbatullin: Elbetde, bu boluş siwilizlenen demokratiki ýurtlaryň ýolbaşçylaryna mahsus däl. Belki-de 19-njy asyryň baýlary öz golastylaryna şeýle çemeleşendirler. Ýöne, meniň göwnüme bolmasa, şol baýlaram öz hyzmatdaşlyk edýän adamlaryna, golastyndaky kişile has sylanyşykly sereden ýaly. Emma ol (Berdimuhamedow) öz ministrlerini, wise-premýerlerini örän kemsidiji ýagdaýda goýýar. Hatda ol ýerde parlamentiň başlygynyň hem sarsman duran ýerinden bolýan zatlary örän dykgatly synlaýşy hem depderçä belleýşi görünýär. Hakykatda olar ýolbaşçynyň buýrugyny gep-gürrüňsiz ýerine ýetirýän esgerleriň komandasy ýaly bolup görünýär. Ýene bir gezek gaýtalaýan, beýle zat siwilizlenen ýurtlara mahsus däl.
Azatlyk Radiosy: Prezidentiň öz egindeşleri bilen şeýle adaty däl äheňde gürleşişi, siziňçe, birinji gezek bolýan zatmy? Ýagny bu bir täzelikmi?
Farid Tuhbatullin: Men bu bir täze zatdyr öýdüp pikir etmeýärin. Sebäbi men (Saparmyrat) Nyýazowyň hem wagtynda özüni şeýleräk alyp baranyny, belki mundan beterräk hem bolanyny bilýärin. Häzirki prezident, ähtimal, ýurdy dolandyrmagyň, öz golasty işgärleriňe ýolbaşçylyk etmegiň başga, has siwilizlenen usullarynyň bardygyny gören ýa bilýän hem däldir. Ýöne men öňki prezidentiň bolşuna gös-göni öýkünmek bolsa gerek diýip pikir edýärin.
Azatlyk Radiosy: Bu wideo siziň okyjylaryňyzda nähili seslenme döretdi?
Farid Tuhbatullin: Bu wideo örän köp teswir akymynyň gelmegine, uly gyzyklanmanyň döremegine sebäp boldy. Bir gije-gündiziň dowamynda oňa iki müňden gowrak adam tomaşa etdi. Men bu wideoýazga tomaşa edýänleriň sany geljekde hasam köpelermikä diýýärin, sebäbi bu wideonyň bizde ýene iki bölegi bar. Elbetde, seslenmeler şeýle: şuňa çalymdaş zatlaryň bolýandygyny köpler çaklapdyr, ýöne bolýan zatlary anyk şekilde, hakykatda görseň, bu has göwnüçökgün duýgy döredýär. Döwlet ýolbaşçysy özüni beýle alyp barmaly däl.


text:
Belarus häkimiýetleri “Ak legion” toparynyň agzalaryna garşy ýurt boýunça gozgalaň turuzmagy planlaşdyrmak barada açylan jenaýat derňewini togtatdy.
Derňew komiteti 30-njy noýabrda “Ak legionyň” aktiwistleriniň harby türgenleşik geçirmek elementleriniň bolandygyny, emma derňewiň ýurduň konstitusion gurluşyny gowşatmaga, toprak bütewiligini bozmaga gönükdirilen planlary tassyklaýan subutnamany ýüze çykarmandygyny aýtdy.
“Şu sebäpden güman edilýänleriň jenaýat jogapkärçiligine çekilmegi, deslapky derňewler olaryň hereketlerinde jenaýatyň ýoklugy üçin goýbolsun edilýär” diýip, beýanatda aýdylýar. Döwlet howpsuzlyk komiteti “Ak legionyň” we “Ýaş front” hereketiniň 26 agzasyny ýurt boýunça gozgalaň taýýarlamak şübhesi bilen tussag edipdi.
Olar prezident Aleksandr Lukaşenko käbir toparlar ýurdy durnuksyzlaşdyrmaga we rewolýusiýa etmäge çalyşmakda güman edilýär diýeninden soň tussag edilipdi.


text:
Türkmenistanyň prezidenti Gurbanguly Berdimuhamedow Ýaragly güýçleriň käbir bölümleriniň şahsy düzümini duýdansyz aýaga galdyryp, tälim-türgenleşik okuwyny geçirdi we degişli ýolbaşçylara nyşana ok atmak, hanjar zyňmak sapaklaryny berdi.
Döwlet eýeçilgindäki metbugat 1-nji awgustda, ýarygijeden soň başlanan türgenleşik okuwynyň Ýaragly güýçleriň käbir bölümleriniň söweşjeň taýýarlygyny barlamak maksady bilen geçirilendigini habar berýär.
Türkmen goşunynyň söweşjeň taýýarlygynyň “duýdansyz barlagy” Türkmenistanyň günorta-gündogarynda “Yslam döwleti” toparynyň söweşijileri diýlip güman edilýän dört adamyň saklananadygy baradaky resmi taýdan tassyklanmadyk we inkär edilmedik habaryň yz ýanyna gabat geldi.
Azatlyk radiosynyň Türkmenistanyň Goranmak ministrligindäki çeşmesiniň sözlerine görä, Ahal welaýatynyň Kaka etrabynyň territoriýasynda tutulan dört adam türkmen raýatlary bolup, Siriýada we Yrakda “Yslam döwleti” toparynyň hatarynda söweşipdir.
Prezidentiň gatnaşmagynda geçirilen tälim-türgenleşik okuwynda pilotsyz uçuş enjamynyň kömegi bilen bikanun ýaragly toparlaryň döwlet serhedinden geçip, serhet ýakasynda ýerleşýän ilatly nokada aralaşjak bolmagynyň “ýüze çykarylmagy” hem şu ýagdaýyň salgy beren pikiri bolup görünýär.
Ikinji tarapdan, soňky aýlarda türkmen-owgan serhediniň owgan tarapyndaky howpsuzlyk ýagdaýlarynyň has ýaramazlaşandygy, hatda käbir etraplaryň jeňçileriň eline geçip, soň yzyna alnandygy habar berilýär.
Şu aralykda synçylar, şol sanda Azat Ýewropa/Azatlyk radiosynyň regional eksperti Brýus Panniýer ýene bir gezek ýaş türkmen goşunynyň hakyky söweş tejribeleriniň ýokdugyny ýatlatdy.
Emma türkmen metbugaty prezidentiň birden söweşjeň taýýarlygy barlamak kararyna gelmegini ýylyň ýedi aýynda “harby we hukuk goraýjy edaralaryň ýerine ýetiren işleriniň netijelerine garamak” zerurlygy bilen baglanyşdyrýar.
Türkmen goşunynyň söweş taýýarlygy meselesiniň edil şu günki günde gün tertibine gelmeginiň ýene bir resmi düşündirişi bolsa, Aşgabatda geçiriljek Aziýa oýunlaryna görülýän taýýarlyk, prezidentiň bu oýunlaryň howpsuzlygyny üpjün etmek talaby bilen bagly.
Türkmenistanyň ilkinji prezidenti S.Nyýazowyň ýurt dolandyran döwründen tapawutlylykda, Berdimuhamedow prezident bolandyndan soň türkmen goşunynyň maddy-enjamlaýyn binýadynyň yzygiderli berkidilýändigi, täze ýaraglaryň we harby tehnikalaryň satyn alynýandygy aýdylýar. Goranmak ministri Ýaýlym Berdiýew bu aýdylýanlary tassyklap, ýurduň “goşun bölümlerine häzirki zaman söweşjeň tehnikalarynyň täze tapgyrlarynyň gelip gowuşýandygyny” habar berdi.
Prezident Berdimuhamedow Aşgabadyň günorta künjeginde ýerleşýän serhet galasynda ýurduň harby düzümleriniň ygtyýaryna gelip gowşan täze harby tehnikalar bilen tanyşdy diýip, TDH habar berýär. Ýöne täze ýaraglaryň we tehnikalaryň haýsy ýurtdan satyn alnandygy, olara näçe döwlet serişdesiniň harçlanandygy anyklaşdyrylmaýar.
Türkmenistanyň goşuny mundan öň esasan Russiýanyň köne ýaraglary bilen ýaraglanan diýip hasaplanylan bolsa, geçen ýylyň aprelinde Aşgabat nobatdaky harby türgenleşik okuwynda ilkinji gezek Hytaýdan satyn alan raketalaryny görkezdi.
Türkmen mediasy Berdimuhamedowyň häzirki zaman söweş ýaraglaryndan atan oklarynyň hemmesiniň nyşananyň onlugyna degendigini, onuň “ýokary ussatlygynyň harby gullukçylar üçin nusgalyk mekdep” bolandygyny nygtaýar.
Şeýle-de Berdimuhamedow “uzakdaky nyşana söweş pyçaklaryny örän dürs zyňyp, sowuk ýaraga ussatlyk bilen erk edýändigini görkezdi” diýip, TDH ýazýar.
Resmi habara görä, prezidentiň badalga beren “Türgen - 2017” atly tälim-okuw türgenleşigi Watan goragçylarynyň söweşjeň taýýarlyklarynyň has-da ýokarydygyny görkezipdir”.
Bu prezident Berdimuhamedowyň türkmen goşunlarynyň harby tälim okuwyna ilkinji gezek gönüden-göni gatnaşyşy däl, ol mundan öň, 2016-njy ýyylň 26-njy martynda hem şunuň ýaly “duýdansyz barlag” geçiripdi.
Türkmen mediasy şonda Berdimuhamedowyň “söweşjeň tehnikalara, şol sanda tanka, şeýle hem sesden çalt uçýan MIG-29 kysymly söweşjeň uçara erk etmekde ussatlyk görkezendigini” habar beripdi.
Synçylar Türkmenistana demirgazyk Owganystandaky bikanun ýaragly toparlaryň wehim salmak ähtimallygyny ýatladyp, türkmen goşunynyň özbaşyna döwlet serhedini goramak mümkinçiligini sorag astyna alýarlar.


text:
Aşgabadyň merkezinde prezidentiň hut özüniň gatnaşmagynda açyljakdygyna garaşylýan täze binalaryň töwereginde, öýsüz haýwanlaryň awlanmagy bilen ýüze çykan goh-galmagaldan soň, öň planlaşdyrylan dabaraly çäre geçirilmedi.
Magtymguly adyndaky Türkmen döwlet uniwersitetiniň Himiýa fakultetiniň täze binalar toplumynyň 1-nji sentýabrda geçmeli açylyş dabarasy üçin taýýarlyk işleri mundan bir hepde töweregi ozal başlanypdy.
Paýtagtyň Görogly we Andalyp köçeleriniň ugrunda ýerleşýän binanyň töwereginde täze agaç nahallaryny oturmak, ýollary ýuwmak we daş-töwerekdäki jaýlaryň öň taraplaryny timarlamak işleri geçirildi.
Gürrüňi gidýän sebitde ýaşaýan we alnyp barylan taýýarlyklara gözli şaýat bolan haýwanlaryň hak hukuklaryny goraýan aktiwist Galina Kuçerenkonyň sözlerine görä, taýýarlyk gije-gündiziň dowamynda, ýerli resmileriň gözegçiliginde alnyp barlypdyr.
“Köçe süpürijiler her gün arassaçylyk işlerini geçirdiler, ýollaryň iki boýundaky agaçlary-da çapyp çykdylar” diýip, Kuçerenko Azatlyk Radiosyna gürrüň berdi.
Dabaraly çäräniň geçmeli güni, ýagny 1-nji sentýabrda daňdan bäşde binalar toplumyna talyplar we başga-da adamlar getirilip, diri koridor düzüldi, sebit dürli bezegler bilen bezeldi. Emma 5 sagatdan hem aşa wagt geçse-de, sebite açylyş çäresi üçin ne prezident gelipdir, ne-de nähilidir bir dabara geçirilipdir.
“Talyplar daňdan bäşden bäri eýýäm şu ýerdedi. Göni 11-iň ýarynda hem olar yzyna gitdiler. Ol [prezident Gurbanguly Berdimuhamedow] gelmedi” diýip, haýwan hukuklaryny goraýjy Galina Kuçerenko gürrüň berdi.
Kuçerenko bir hepdeden bäri ýokary derejede görülýän taýýarlyklara garamazdan, dabaraly çäräniň geçirilmezligini, mundan bir gün öň sebitde öýsüz haýwanlary awlaýana meňzeýän ulaglaryň peýda bolmagy we munuň bilen baglylykdaky habarlaryň internetde peýda bolmagy bilen baglanyşdyrýar.
“Men prezidentiň anyk näme sebäpde [açylyş çäresine] gelmändigini biljek däl. Ýöne munuň bir gün öň sebitdäki öýsüz haýwanlaryň awlanmagy bilen bagly bolmagy mümkin” diýip, Kuçerenko sözüni jemledi.
Ýatladyp geçsek, Aşgabatda sentýabrda geçmeli “Aziada-2017” oýunlaryna görülýän taýýarlyklaryň çäginde, öýsüz haýwanlaryň awlanyp öldürilýändigi barada, köp sanly maglumatlar peýda bolupdy.


text:
19 Haziran 2015 Cuma
Türkmenistanyň Prezidenti Buýruga Gol Çekdi
Berkarar döwletimiziň bagtyýarlyk döwründe Aşgabat şäheriniň binagärlik-şähergurluşyk keşbini has-da gözelleşdirmek hem-de “Türkmenistanyň nebitgaz senagatyny ösdürmegiň 2030-njy ýyla çenli döwür üçin Maksatnamasynda” ýurdumyzyň nebitgaz toplumynyň öňünde goýlan wezipeleri durmuşa geçirmek maksady bilen, Türkmenistanyň Prezidenti Karara gol çekdi. Resminama laýyklykda, “Türkmengaz” döwlet konsernine Aşgabat şäheriniň Çoganly ýaşaýyş toplumynyň günbatar tarapynda Okuw merkezi toplumynyň taslamasyny düzmek hem-de ony ýanaşyk ýerleri abadanlaşdyryp gurmak barada “Türkmennebitgazgurluşyk” döwlet konserni bilen şertnama baglaşmaga ygtyýar berildi.
Gurluşyk işlerine 2015-nji ýylyň iýun aýynda başlamak hem-de toplumy 2016-njy ýylyň dekabr aýynda ulanmaga doly taýýar edip tabşyrmak bellenildi.
***
Türkmenistanyň Prezidenti Buýruga gol çekdi. Resminama laýyklykda, wezipe borçlaryny talaba laýyk ýerine ýetirmän, işde goýberen kemçilikleri üçin, Aşgabat şäheriniň häkimi Nurmämmedow Rejepgeldi Meläýewiçe berk käýinç yglan edildi we ýol berlen kemçilikleri gysga wagtyň içinde düzetmese, eýeleýän wezipesinden boşadyljakdygy oňa duýduryldy.
***
Türkmenistanyň Prezidenti Buýruga gol çekdi. Resminama laýyklykda, wezipe borçlaryny talaba laýyk ýerine ýetirmän, işde goýberen kemçilikleri üçin, Türkmenistanyň energetika ministri Saryýew Geldi Muhammedowiçe berk käýinç yglan edildi we ýol berlen kemçilikleri gysga wagtyň içinde düzetmese, eýeleýän wezipesinden boşadyljakdygy oňa duýduryldy.
Kaydol: Kayıt Yorumları (Atom)


text:
Resmi habar
Döwlet baştutanynyň adyna gutlag hatlary gelip gowuşdy
Mukaddes Oraza aýynyň gelmegi mynasybetli, ägirt uly şatlyk bilen Siziň Alyhezretiňize tüýs ýürekden çykýan gutlaglarymy beýan edýärin.
Türkmenistanyň Prezidentiniň adyna gutlag hatlary gelip gowuşýar
Hormatly jenap Prezident!
Türkmenistanda Slowakiýa Respublikasynyň ilçisi işe başlady
Milli parlamentiň ýolbaşçysy döwlet Baştutanymyzyň adyndan myhmany jogapkärli diplomatik wezipä bellenilmegi bilen gutlap, iki döwletiň arasynda dostluk we hyzmatdaşlyk gatnaşyklaryny pugtalandyrmakda üstünlikleri arzuw etdi.
Türkmenistanyň Prezidenti Malaýziýanyň Premýer-ministrini gutlady
“Ýurtlarymyzyň arasyndaky özara hormat goýmak, düşünişmek we ynanyşmak ýörelgelerine esaslanýan dostlukly hem-de özara bähbitli gatnaşyklarymyzyň halklarymyzyň bähbidine mundan beýläk hem ösdüriljekdigine hem-de pugtalandyryljakdygyna berk ynanýaryn” diýip, milli Liderimiz gutlagynda belleýär.
Türkmenistanyň Prezidentiniň adyna gutlag haty gelip gowuşdy
Hormatly Gurbanguly Mälikgulyýewiç,
Döwlet baştutanynyň adyna Ýeňiş Baýramy mynasybetli gutlag hatlary gelip gowuşýar
Hormatly Gurbanguly Mälikgulyýewiç,
Türkmenistanyň Prezidentiniň adyna gutlag hatlary gelip gowuşýar
Siziň Alyhezretiňiz, Hormatly Gurbanguly Mälikgulyýewiç!
Türkmenistanyň Prezidenti Russiýa Federasiýasynyň Hökümetiniň Başlygyny gutlady
“Bu wezipä gaýtadan saýlanmagyňyz Size bildirilen ýokary ynamyň we ýurduňyzyň öňünde bitiren hyzmatlaryňyzyň görkezijisi bolup durýar. Siziň Hökümet Baştutany wezipesindäki işiňiziň Türkmenistan bilen Russiýa Federasiýasynyň arasyndaky hemmetaraplaýyn, däp bolan dostlukly gatnaşyklary mundan beýläk-de ösdürmäge we pugtalandyrmaga hyzmat etjekdigine ynanýaryn” diýip, milli Liderimiz gutlagynda belleýär.


text:
Lukmançylyk senagatynyň önümleriniň eksporty
“Türkmeneksport” Döwlet kärhanasy lukmançylyk senagatynyň önümlerini teklip edýär.
“Berzeňňi” mineral suwy
Aşgabat şäheriniň “Berzeňňi” mineral bejeriş suwy kärhanasy ýurdumyzyň ak mermerli paýtagtynyň 7,5 km günortasynda, Merkezi Köpetdagyň dag eteginde ýerleşýär. 1250 metr çuňlukdan özi çogup çykýan № 1-nji çeşmäniň suwy özüniň düzüminde köp sanly peýdaly minerallary saklaýar. Onuň umumy minerallaşmasy M-3,2 g/dm3, temperaturasy 36 ºC, pH=3,3. Çeşmäniň suw berijiligi sekuntda 5 litr suw. “Berzeňň” mineral suwunyň düzüminde indiki minerallar bar: azot – umumy gazlaryň 92 %, kükürt wodorod – 3,3-3,9 mg/dm3, sulfatlar, kalsiý, magniý – degişlilikde 83, 57, 28 ekw.%. Sähelçe mukdarda aşakdaky mikroelementler bar: ýod – 0,2 mg/dm3, brom – 1,1 mg/dm3, sink – 10-15 mg/dm3, marganes – 0,005 mg/dm3. Gidrogeohimiki nukdaýnazardan bu suw bejeriş-naharhana suwlaryna degişlidir.
Görkezme
- Ötüşen gastrit;
- Aşgazanyň we on iki barmak içegäniň gaýra üzülmedik keseli;
- Ötüşen kolitler we enterokolitler;
- Bagryň we öt çykaryjy ýollarynyň ötüşen keselleri;
- Ötüşen pankreatit.
Bejeriş palçyklar we duzlar
- Deňiz duzy, 160 gr. (Düzümi: Deňiz duzy, limon kislotasy, natriý tetraboraty, natriý gidrokarbonaty)
- Deňiz duzy skrab (Düzümi: Deňiz duzy, wazelin ýagy, femoksietanol, metilparaben, etilparaben, propilparaben, pürli agaçlaryň ýagy, lawandanyň efir ýagy, gliserin, aloýyň toşaby, künji ýagy.)
- Wulkan palçygy (Düzümi: Wulkan läbigi. Kosmetologik çärelerinde çuňluk gelip çykyşly depe läbikleri ulanylýar. Bu läbik mikro-elementlere baýdyr. Bejeriş läbikleri organiki we mineral maddalara baýdyr.)
- Mollagaranyň bejeriş palçygy (Düzümi: Mollagara kölüniň sulfidli-gyrmança läbigi)
Sargy materiallary
- Leýkoplastyrlar 5 sm*5 m, 10 sm*5 m (Düzümi: 100% pagta Ne:30/1 nah mata. Beýleki maddalar: sinkiň okisi, kauçugyň esasynda ýelmeşegen kagyz, himiki eredijiler)
- Gips üçin sargy süýümleri 5 sm*2 m, 10 sm*2 m, 15 sm*2 m, 20 sm*2 m (Düzümi: 100% wiskoza. Beýleki maddalar: ýok)
- Lukmançylyk gips bintleri 5 sm*2 m, 10 sm *2 m, 15 sm*2 m, 20 sm*2 m (Düzümi: 100% pagta-bint, gips. Beýleki maddalar: Kalsiý sulfat ýarym gidrat we dürli minerallar)
- Lukmançylyk hasa bintleri 5 sm*2 m, 8 sm*2 m, 10 sm*2 m, 15 sm*2 m (Düzümi: 100% pagta. Beýleki maddalar: ýok)
- Zyýansyzlandyrylan lukmançylyk hasa ýapgylary (Düzümi: 100% pagta. Beýleki maddalar: ýok)
- Dyzlyklar L (sarymtyl we goňras), XL (sarymtyl we goňras) (Düzümi: 25,33 % – neýlon 90/1, 21,66 % – nah mata 60/1, 19,25 % – neýlon-elastan 40/70, 33,75 % – neýlon-poliester-lateks. Beýleki maddalar: ýok)
- Sanjymlar üçin plastyrlar d=22,5 mm, d=28 mm (Düzümi: 100 % pagta, Ne:30/1 nah mata, sary tampon, silikon kagyzy. Beýleki maddalar: sinkiň okisi, kauçugyň esasynda ýelmeşegen kagyz, himiki eredijiler)
- Ýara üçin plastyrlar 19*72 mm, 25*75 mm (Düzümi: 100 % pagta, Ne:30/1 nah mata, sary tampon, silikon kagyzy. Beýleki maddalar: sinkiň okisi, kauçugyň esasynda ýelmeşegen kagyz, himiki eredijiler)
- Lukmançylyk çeýe bintler 6 sm*1,5 m (sarymtyl we goňras), 10 sm*1,5 m (sarymtyl we goňras), 15 sm*1,5 m (sarymtyl we goňras), 20 sm*1,5 m (sarymtyl we goňras). Düzümi: 46,94 % – karda bilen daralan ýüplük 40/1, 10,35 % – poliester 150 Den, 42,70 % – neýlon-poliester-lateks. Beýleki maddalar: ýok
- Goşarlyklar S (sarymtyl, gök), M (sarymtyl, gök). Düzümi: 25,33 % – neýlon 90/1, 21,66 % – nah mata 60/1, 19,25 % – neýlon-elastan, 33,75 % – neýlon-poliester-lateks. Beýleki maddalar: ýok
- Кorsetler L we XL. Düzümi: 71,44 % – akril süýümi, 13,32 % – neýlon-poliester-lateks, 5,23 % – poliester 300Den. Beýleki maddalar: ýok
Ýokançsyzlandyrýan serişdeler
- “SUPERBENDEZIN” Ýokançsyzlandyryjy serişde. Umumy maglumatlar – ýakymly ysly dury suwuklyk. Düzüminde 10 % benzalkoniý hloridi, etanoly saklaýar
- “SUPERASETOSID” Ýokançsyzlandyryjy serişde. Umumy maglumatlar – bu serişde sirke kislotasyna mahsus bolan ysly dury suwuklykdyr. Düzüminde: 35,5 % – persirke kislotasy, 6,5 % – wodorodyň öte okisi, 40 % – sirke kislotasy, konserwantlar, sazlaýjylar
- “STERISEPT” Ýokançsyzlandyryjy serişde. Umumy maglumatlar – bu serişde limona mahsus bolan ysly dury suwuklykdyr. Täsir ediji madda hökmünde düzüminde 3,33 % didesil dimetil ammoniý hloridini saklaýar
- “STERIDERM” Ýokançsyzlandyryjy serişde. Umumy maglumatlar – spirte mahsus bolan ysly, gök reňkli dury reňksiz suwuklyk görnüşindäki ulanylyşa taýýar bolan antiseptik serişde. Düzüminde 70,0 % Propandioly, 1,3-butandioly, şeýle hem eliň derisini ýumşadýan kömekçi we funksional goşundylary saklaýar.
- “SETRIDIN” Ýokançsyzlandyryjy serişde. Umumy maglumatlar – ýakymly ysly gülgün reňkli antiseptik suwuk serişde. Düzümine 15 % setrimid, 1,5 % hlorgeksidin glýukonat, etanol, üst-işjeň maddalar girýär.
- “POWIDERM 10%” Ýokançsyzlandyryjy serişde. Ýod reňkli, mahsus ysly, çökündisiz, şepbeşik suwuklyk görnüşindäki antiseptik serişde. Düzüminde 10 % ýody, üst-işjeň maddalary saklaýar. 100, 250, 500 we 1000 ml goňur plastmassa flakonlara, 4000 ml sygymly polietilen kanistrlere çekilip gaplanan
- “PEROKSIDERM” Ýokançsyzlandyryjy serişde. Umumy maglumatlar – mahsus ysly, dury reňksiz, ulanylyşa taýýar suwuklyk bolup, düzüminde 3 % wodorodyň öte okisini, gorag serişdelerini saklaýar. Serişde 100 ml, 250 ml, 1000 ml sygymly polietilen flakonlarda çykarylýar.
- “MIKRODEZ” Ýokançsyzlandyryjy serişde. Umumy maglumatlar – limon ysly, dury reňksiz suwuklyk, suw bilen gowy garylýar. Täsir ediji maddalar hökmünde düzüminde 5,0 % didesil dimetil ammoniý hloridini, etanoly, korroziýanyň ingibitoryny saklaýar.
- “LIMOSID” Ýokançsyzlandyryjy serişde. Umumy maglumatlar – mahsus ysly dury reňksiz suwuklyk. Täsir ediji maddalar hökmünde serişdäniň düzümine 21 % limon kislotasynyň monogidraty, 2,5 % DL-alma kislotasy, 2,5 % süýt kislotasy, konserwantlar girýär.
“Saglyk” dermanlary (Dermanlyk otlary)
- Çopantelpegiň gülleri
PEÝDALANYLYŞY: Çopantelpegiň güllerini antiseptik, spazmolitik we gaýnaglama garşy serişde hökmünde ulanýarlar. Hersi 2 gramlyk 15 sany bir gezeklik taýajyklar
- Narpyzyň ýapraklary
PEÝDALANYLYŞY: Antiseptik, gurplandyryjy, koronar damarlary gysylanda damar giňeldiji, peşew çykarýan ýollaryny, böwrekleri, peşew haltasyny arassalaýjy, öt çykaryjy serişde hökmünde ulanýarlar. Hersi 2 gramlyk 15 sany bir gezeklik taýajyklar
- Buýanyň köki
PEÝDALANYLYŞY: Gaýnaglama garşy we gakylyk gopduryjy serişde hökmünde aşgazan-içege ulgamynyň we dem alyş ýollarynyň kesellerini bejermek üçin ulanylýar. Hersi 2 gramlyk 15 sany bir gezeklik taýajyklar
- Käkilik oty
PEÝDALANYLYŞY: Käkilik otuny sowuklama üsgülewükde gakylyk gopduryjy we ýumşadyjy serişde hökmünde, bronhitlerde we pnewmoniýada rahatlandyryjy serişde hökmünde, bilagyryda we newritlerde agyryny aýryjy serişde hökmünde ulanýarlar. Hersi 2 gramlyk 15 sany bir gezeklik taýajyklar.
- «Hoşboý»
PEÝDALANYLYŞY: «Hoşboý» – dermanlyk ösümliklerden ybarat bolan melhem çaýy. Immun we iýmit siňdiriş ulgamlarynyň işini kadalaşdyrýar we gowulandyrýar. Işdäni açýar we iýmit siňdirişi sazlaýar, bakteriýalara we içgeçmä garşy häsiýetleri ýüze çykarýar.
- «Dagoty»
PEÝDALANYLYŞY: “Dagoty” – dermanlyk ösümliklerden ybarat bolan melhem çaýy. Dem alyş we aşgazan-içege ulgamlarynyň işini kadalaşdyrýar we gowulandyrýar. Spazmolitik, gakylyk gopduryjy, üsgülewüge garşy we agyryny aýryjy häsiýetlere eýedir.
- Ýandagyň oty we gülleri
PEÝDALANYLYŞY: Ýandagyň otuny we güllerini aşgazan-içege ulgamynyň kesellerinde gaýnaglama garşy we antiseptik serişde hökmünde ulanýarlar. Hersi 2 gramlyk 15 sany bir gezeklik taýajyklar.
- «Seleň»
PEÝDALANYLYŞY: «Seleň» – dermanlyk ösümliklerden ybarat bolan melhem çaýy. Ýürek-damar, nerw hem-de aşgazan-içege ulgamlarynyň işini kadalaşdyrýar we gowulandyrýar. Rahatlandyrýar, arterial gan basyşyny peseldýär, gaýnaglama garşy we üsgülewüge garşy häsiýetleri ýüze çykarýar. Gurplandyrýar, ýürek bulanmany aýyrýar, işdäni açýar. Hersi 2 gramlyk 15 sany bir gezeklik taýajyklar.
- «Saglyk»
PEÝDALANYLYŞY: Hoşboý ysly, ruhlandyryjy melhem çaýy ýürek-damar, nerw hem-de aşgazan-içege ulgamlarynyň ýagdaýyna oňaýly täsir edýär, nerw ýadawlygyny, ukusyzlygy aýyrýar, şähdiňi aýar. Hersi 2 gramlyk 15 sany bir gezeklik taýajyklar
. Düzümi, %: Buýanyň köki – 4; Ýandagyň gülleri we oty – 18; Narpyzyň ýapragy – 16; Itburnuň miwesi – 30; Gök çaý – 32.
- «Rahatlandyryjy»
PEÝDALANYLYŞY: Ýygyndy ýürek-damak newrozlarynda, gipertoniýa keselinde (irki tapgyrlarda), güýçli nerw tolgunmasynda rahatlandyryjy serişde hökmünde ulanylýar. Hersi 2 gramlyk 15 sany bir gezeklik taýajyklar
. Düzümi, %: Pustyrnigiň oty – 33; Narpyzyň ýapragy – 20; Çopantelpegiň gülleri – 15; Gök çaý – 32. Saklanyş şertleri: gury, ýagtylyk düşmeýän ýerde. Ýaramlylyk möhleti: 2 ýyl.
...Так же мы предлагаем на продажу продукцию текстильной промышленности (готовые трикотажные изделия, пряжа х/б, бязь х/б, хлопчатобумажная ткань суровая Flanel, Kreton, Ranforse и многое другое)
...Мы реализуем продукцию химической промышленности на выгодных условиях (сульфат натрия, карамид, натрий хлористый, химические средства для с/х)


text:
- Azyk senagaty döwlet birleşiginiň başlygynyň orunbasary Maksat Annanepesow 1,02 göterim ses aldy.
- Mary welaýatynyň häkiminiň orunbasary Jumanazar Annaýew 0,21 göterim ses aldy.
- “Rysgal” paýdarlar-täjirçilik bankynyň müdiriýetiniň başlygy Bekmyrat Atalyýew 0,36 göterim ses aldy.
- Türkmenistanyň Prezidenti Gurbanguly Berdimuhamedow 97,69 göterim ses aldy.
- Seýdiniň nebiti gaýtadan işleýän zawodynyň direktory Ramazan Durdyýew 0,15 göterimses aldy.
- Daşoguz welaýatynyň häkiminiň oba hojalygy boýunça orunbasary Meretdurdy Gurbanow 0,17 göterimses aldy.
- Ahal welaýatynyň ykdysadyýet we ösüş müdiriýetiniň başlygy Serdar Jelilow 0,25 göterimses aldy.
- Balkan welaýatynyň “Garabogazsulfat” önümçilik birleşiginiň baş direktory Süleýmannepes Nurnepesow 0,09 göterim ses aldy.
- Türkmenistanyň Agrar partiýasynyň Mary welaýat komitetiniň başlygy Durdygylyç Orazow 0,06 göterim ses aldy.
17 Şubat 2017 Cuma
Türkmenistanyň Prezidentiniň Saýlawlarynda Dalaşgärleriň Alan Sesleri
Merkezi saýlaw toparynyň başlygy Türkmenistanyň Prezidentiniň saýlawlarynyň jemlerini yglan etdi.
http://www.turkmenhabargullugy.com/turkmenistanyn-prezidentinin-saylawlarynda-dalasgarlerin-alan-sesleri/
Kaydol: Kayıt Yorumları (Atom)


text:
2 Şubat 2017 Perşembe
Ynsanperwer Ölçegindäki Hyzmatdaşlyk
2017-nji ýylyň 31-nji ýanwarynda Germaniýa Federatiw Respublikasynyň, Fransuz Respublikasynyň, Rumyniýanyň, Beýik Britaniýanyň we Demirgazyk Irlandiýanyň Birleşen Patyşalygynyň, Amerikanyň Birleşen Ştatlarynyň Ilçihanalarynyň, ÝHHG-nyň Merkeziniň, BMG-nyň Ösüş Maksatnamasynyň we ÝUNISEF-iň wekilhanalarynyň baştutanlary we wekilleri Daşoguz welaýatynda iş kesilen zenanlar üçin düzediş-terbiýeçilik edarasyna sapar bilen bardylar.
Saparyň maksady bu edaranyň işi, onuň maddy-tehniki binýady we ondaky ýaşaýyş-durmuş şertleri bilen tanyşmakdan ybarat bolup durýar.
Kaydol: Kayıt Yorumları (Atom)


text:
Polaroid effektlary, fotoramkalary we Polaroid suratlaryň kolažlary.
1 2 3 4
.Kopsüniň belki ýadyna düşýandir Poloroid fotoparady arkaly düşürilen suratlary. Aslynda ýaňy-ýakynda bular ýaly fotoparatlar we suratlar ýetilmedik arzuw bolupdy, we bu täsin tehnika eýe bolanlar ýagny arzuwa ýetenler, özlerine göwünleri ýetýärdi we özlerini meşgur, modny we hondonbärsi hasaplaýardy.Indi Poloroid effektlary we poloroid fotoramkalar-stilleri modny häzirki sungatyň gadymy ugryna eýe boldylar. Täsin Poloroid fotodunýäsine diňe biziň saýdymyzyň üsti bilen ýetip bilersiňiz.Bu ýerde diňe siz üçin bir ýere jemlenen poloroid fotoramkalar, ploroid fotoeffektlar we birnäçe başga zatlar bardyr.Sanaglyja sekundyň içinde, suratyňyzy ýükläniňizden soňra, Polaroid suratlaryň üsti bilen täsin kolažlara eýe bolup bilersiňiz, suratyňyz birnäçe poloroid suratlara bölüp we sonra bir ýere jemläp bilersiňiz. Poloroid ramkalar arkaly ýeňillik bilen orginal fotoalbomyň sahypalaryny gadymy stilde taýýarlap bilersiňiz. Siziň suratlaryňyzy kollaž üçin, reňkli ýa bolmasa reňksiz sungat düzgüni bilen ýerine ýetirip bilersiňiz.Ähli suratlar aňsatlyk bilen bir ýere ýerleşdirip bolar, şonuň üçin durmuşyňyzdaky hiç bir täsin waka we hiç bir gadyrly ýatlamalar ýatdan çykmaz. Ähli görkezilen Poloroid effektlar, poloroid ramkalar, poloroid suratlardan ýasalan kollažlar, poloroid fotoeffektlar biziň saýtymyzda ýasalan işler diňe siz üçin el ýeterli ýagdaýdadyr..


text:
Kiýewiň sudy watana dönüklikde aýyplanýan Ukrainanyň öňki prezidenti Wiktor Ýanukowiçiň işini gaýybana diňläp başlady.
Ýanukowiçiň aklawçysy Witaliý Serdýuk sudýa Wladyslaw Dewýatko ýüzlenip, Orsýetde ýerleşýän öz müşderisi bilen wideo şekilli gepleşigi gurmagy orsýet häkimiýetlerinden soramagy haýyş etdi.
Sudýa aklawçynyň haýyşyny ret edip, Ýanukowiçiň wideo arkaly gatnaşmagyna mümkinçilik bermek barada suduň ozaldan kararynyň bardygyny we munuň üçin ýörite haýyş etmegiň zerur däldigini aýtdy.
Ýanukowiç Ýewropa Bileleşigi bilen ýakynlaşmak barada ylalaşyk baglaşmazdan, Orsýet bilen gatnaşyklary ösdürmek kararyna garşy geçirilen protestleriň dowamynda, 2014-nji ýylyň fewral aýynda wezipesini terk edip, Orsýete gaçyp gidipdi.
Ýanukowiçiň hökümetiniň Ýewromaýdan protestleri basyp ýatyrmak üçin güýç ulanmagynyň netijesinde onlarça adam wepat boldy.
Ýanukowyç watana dönüklikde, Ukrainanyň garaşsyzlygyny we territorial bütewüligini bozmakda we Orsýetiň agresiýasyny öjükdirmekde aýyplanýar.
Onuň häkimiýet başyndan çekilmeginden soň Orsýet Krym ýarymadasyny Ukrainadan bölüp öz düzümine goşdy we gündogar Ukrainada separatizmi goldady. Bu regionda hökümet güýçleriniň we orsýetçi separatistleriň arasyndaky konflikt zerarly 10 müňden gowrak adam wepat boldy.
Deslapky sud diňlenişigi 5-nji maýda başlandy we iki gezek yza tesdirildi, sebäbi Ýanukowiçiň aklawçylary onuň sud diňlenişigine wideo arkaly gatnaşmagy üçin ukrain häkimiýetleriniň Orsýetiň häkimiýetlerinden resmi taýdan soramagyny talap edipdi.


text:
Aşgabatda şäher we etrap häkimliklerine degişli awtoduralgalaryň tölegi soňky iki aýyň dowamynda iki esse gymmatlap, 30 manatdan 60 manada ýokarlandy.
Azatlyk Radiosynyň paýtagtdaky çeşmeleriniň tassyklamagyna görä, daşyna demir germew aýlanan we açyk meýdanda ýerleşýän awtoduralgalarda sentýabr aýynyň ahyryna çenli bir ulag üçin bir aýlyk töleg 30 manat bolsa, oktýabr aýynda bu nyrh 37 manat 20 teňňä ýokarlandyryldy.
“Indem dekabr aýy üçin tölegleri dekabr aýynyň 1-ne çenli tölemelidigi hakynda mundan üç-dört gün ozal awtoulag eýelerinden talap edip ugradylar. Töleg öňküsi ýaly 30 manadam däl, 37 manat 20 teňňede däl, 40 manadam däl. Eýsem, göni 60 manat tölemelidigini aýdýarlar” diýip, Aşgabatda ýaşaýan ýazyjy we synçy Amanmyrat Bugaýew şäherde her biri müňden köpräk ulaga niýetlenen şeýle awtoduralgalardan onlarçasynyň bardygyny hem aýtdy.
Onuň sözlerine görä, awtoulag eýeleri awtoduralgadaky resmilerden tölegleriň gymmatladylandygy baradaky resminamany görkezmegi soranda, olar “biz ýokardan berlen görkezmä laýyklykda hereket edýäris” diýip jogap berýärler.
“Biz şäher ýa-da etrap häkimligine özümiziň garawulçylyk edýän awtoduralgamyzda durýan awtoulaglaryň sanawyny berdik. Şoňa görä-de, biz aýyň başyna öňümizdäki aý üçin tölegi şäher ýa-da etrap häkimligine geçirmeli diýip aýdýarlar. Olar hak sözleýärmi ýa-da hakyky bar bolan karary gizleýärlermi – muny anyklap bolanok. Ýöne şeýle karar görkezilenok” diýip, Bugaýew awtoduralgadaky resmileriň aýlyk tölegi alandyklary hakynda awtoulag eýelerine töleg kwitansiýasyny öňem, häzirem bermeýändigini aýtdy.
Şuňa meňzeş gymmatlama Türkmenistanyň Awtoulaglar ministrligine degişli “döwrebap” diýlip atlandyrylýan dört gatly awtoduralgalarda hem bolup, bu duralgalarda öň aýlyk töleg 60 manada barabar bolsa, häzir 70 manada ýokarlandyryldy.
Soňky aýlarda Aşgabatda awtoulagyny köçelerde, jaýlaryň arka taraplarynda ýa-da “goýmaly däl” diýlip kesgitlenen ýerlerde goýan sürüjilere garşy gözegçiligiň barha güýçlenýändigi, muny berjaý etmedik ulag eýelerine 100 manatdan 400 manada çenli pul jerimesiniň salynýandygy aýdylýar.
“Eger ulagyňy goýmasyz ýerde goýanyňda, şonuň nomerini, döwlet belgisini alyp giden bolsalar, onda 100 manatdan 300 manada çenli tölegi. Olam Çoganly posýologyna gidip, şol ýerde şäher Köçe ýol hereketi gullugynyň merkezi ofisi ýerleşýär, şol ýerde oturan polisiýa işgäriniň ynsabyna bagly, ‘100 manat töläp gel, nomeriňi alarsyň’ diýseler, adamlar 100 manat töleýärler. 300 manat diýseler, 300 manat töleýärler” diýip, Bugaýew awtoulaglary ewakuator ýük ulaglaryna ýüklenip alnyp gidilen raýatlaryň bolsa, 400 manada çenli jerime tölemeli bolýandygyny belledi.
Ýerli synçylaryň we ýaşaýjylaryň ençemesi bu gymmatlama we onuň sebäpleri barada türkmen häkimiýetleri tarapyndan öňünden ilat köpçüligine bildiriş edilmändigini aýdýarlar. Bu barada ýurduň media serişdelerinde hem häzirlikçe maglumat berilmeýär.
Ýatlap geçsek, bu gymmatlamalar, soňky iki aýa golaý wagtyň dowamynda türkmen häkimiýetleriniň çagalar baglarynyň töleglerinden başlap, tä jemgyýetçilik awtobus, ýöriteleşdirilen mekdepleriň, Dil merkezleriniň, ýarym ýerzeminlerdäki dükanlaryň töleglerini telim esse diýen ýaly ýokarlandyran mahalyna gabat geldi.
Mundanam başga, oktýabr aýynyň başynda geçirilen Ýaşulular maslahatynda, ilata indi 25 ýyla golaý wagt bäri ‘mugt’ berilýän hyzmatlar tölegli edildi.
Bularyň ählisi, dünýäde energiýa serişdeleriniň bahasynyň aşaklamagy netijesinde, Türkmenistanyň agyr ykdysady krizisi başdan geçirýändigi aýdylýan döwre gabat geldi.


text:
Orsýetiň energiýa ministriniň orunbasary Anatoliý Ýanowskiý žurnalistlere Moskwanyň Aşgabatdan gaz almagy dikeltmek barada gepleşik geçirmeýändigini aýtdy diýip, rus metbugaty habar berýär.
Ol Türkmenistan bilen Orsýetiň arasynda gaz söwdasyny dikeltmek baradaky gepleşikleriň nähili barýandygy baradaky soraga jogap berip, “Meniň bilişimçe, hiç hili. Biz gaz almagy kesemizde arakesmä gol çekdik, şol hem hereketde” diýdi. Şeýle-de Ýanowskiý gepleşikleriň 2019-njy ýylyň aýagyna çenli bolmajakdygyny belledi.
Şol bir wagtda türkmen-rus gaz söwdasynyň dikeldilmek ähtimallygy ýa-da bu baradaky gepleşikleriň barşy hakyndaky sowalyň nähili habar ýa maglumat esasynda berlendigi we rus resmisiniň iki ýurduň arasynda doňdurylan gaz söwdasyny gaýtadan ýatlatmagynyň sebäbi belli bolman galýar.
Azat Ýewropa/Azatlyk radiosynyň Merkezi Aziýa ýurtlary boýunça analitigi Brýus Panniýeriň pikirine görä, rus resmisiniň bu meseläni birden gün tertibine getirmegi tötänlik bolmasa gerek.
“Rus resmileri esassyz ýa aňyrsynda bir sebäbi bolmadyk zatlary asla aýtmaýarlar. Ol ýerde hemişe sebäp bar, olar näme üçin birden bu barada gürrüň gozgadylar? Meniňçe, olar Türkmenistana biz seniň bilen ýene gaz hakynda gürleşmäge gyzyklanýarys diýip yşarat edýärler” diýip, ekspert Azatlyk radiosy bilen söhbetdeşlikde aýtdy.
Moskwa bilen Aşgabadyň arasyndaky gaz söwdasynyň dikeldilmegi baradaky gepleşikleriň barşy baradaky gürrüň Türkmenistanda azyk bahalarynyň yzygiderli gymmatlaýan, dollaryň kursunyň barha ýokarlanýan wagtyna gabat geldi.
Ekspertler Türkmenistanyň nebit-gaz nyrhlarynyň global arzanlamagy, Orsýet, Eýran ýaly iri gaz alyjylaryny ýitirip, diňe Hytaý bilen galmagy, üstesinegeçen ýyl Aşgabatda geçirilen Aziýa oýunlary üçin çykarylan uly çykdajylar, milli ykdysadyýetiň diwersifikasiýa edilmezligi netijesinde iň agyr ykdysady krizisini başdan geçirýändigini aýdýarlar.
Şu sebäpden, Panniýeriň pikirine görä, Orsýetiň bu meseläni ýatlatmagy hakykatdanam gaz almagy dikeltmek islegi bilen bagly bolup biler. Ýöne olar bu barada göni aýtman, öz şertleriniň bardygyny, bu şertlerden Aşgabadyň habarlydygyny ýatladýan bolsa gerek diýip, ekspert çaklaýar.
“Haçanda Türkmenistan bilen Orsýetgaz söwdasy barada gürrüň edende, bu indi söwda prosesi däl: Orsýet diňe biziň aljak gazymyz şu we tölejek pulumyz şu diýýär, Türkmenistan bolsa hawa ýa ýok diýmeli, onda başga seçgi ýok. Eger ol biz gaz satjak, ýöne köpräk pul isleýäris” diýse, bu ýagdaýda gürrüň edil şol ýeriň özünde gutarýar” diýip, Panniýer aýtdy.
Bellemeli ýeri, türkmen-rus gaz gepleşikleri meselesi diňe rus resmileri tarapyndan gytaklaýyn ýatladylmaýar. Bu usul türkmen resmileri tarapyndan hem ulanylýar. Mysal üçin, “Türkmengaz” döwlet konserniniň başlygy Myrat Arçaýew geçen ýylyň noýabrynda iki gezek ýurduň Ýewropa hem-de GDA ýurtlaryna tebigy gaz ibermäge taýýardygyny ýatlatdy.
Türkmen resmisiniň sözlerine görä, Türkmenistanyň demirgazyk tarapa hereket edýän magistral gaz geçiriji ulgamy bar. Bu geçiriji arkaly ozal Orsýete we GDA ýurtlaryna tebigy gaz iberilýärdi we, tranzit-ýurtlar bilen gepleşilip, belli bir ylalaşyklara gelinse, bu gaz geçiriji Türkmenistandan Ýewropa we GDA ýurtlaryna gaz ibermek üçin ulanylyp bilner.
Arçaýew gönüläp aýtmasa-da, tranzit-ýurtlar we ylalaşyk diýlende, bu ýerde Orsýet barada gürrüň gidýändini aňlamak kyn däl.
Mälim bolşy ýaly, Türkmenistan 2015-nji ýylyň başynda “Gazpromy” satyn alan gazynyň bahasyny tölemezlikde aýyplady. Şondan soň, 2015-nji ýylyň iýunynda, “Gazprom Eksport” ‘Türkmengaz” döwlet konserniniň üstünden Stokgolmadaky arbitraž suduna şikaýat etdi. Ol şikaýatda Türkmenistandan satyn alnan gazyň bahasyna gaýtadan seretmek soralýar.
Netijede, “Türkmengaz” 2016-njy ýylyň ýanwarynda “Gazprom” bilen şertnamasyny birtaraply bozýandygyny yglan etdi.


text:
Kuweýtiň nebit ministrligi: dekabr aýynda OPEC+ ylalaşygy 125 göterim ýerine ýetirildi
Nebit çykarylyşyny çäklendirmek boýunça OPEC+ ylalaşygyna girýän döwletler dekabr aýynda ylalaşygy 125 göterim ýerine ýetirdiler. Bu barada metbugat maslahatynda Kuweýtiň nebit, suw serişdeleri we elektroenergetika ministri Bahit ar-Raşid aýtdy, diýip Rus Nebitgaz habarlar agentligi habar berýär. «Ylalaşygy ýerine ýetirmekligiň derejesi garaşyşymyzdan has ýokary boldy we dekabr aýynda 125 göterime ýetdi» diýip ol käbir ýurtlaryň nebit...


text:
Wemmikler agaçdan ýasalan kiçijik adamjyklardy. Bu agaç adamjyklaryň hemmesi Eli atly agaç ussasy tarapyndan ýasalypdy. Eliniň ussahanasy depaň üstünde oba seredip durdy. Wemmikler dürli-dürlüdi. Käbiriniň uly burnly, käbiri uly gözlüdi, käbiri uzyn boýly, kabiri gysgady. Käbiri papakly, käbiri bolsa donlydy. Ýöne olaryň hemmesini şol Bir Ussa ýasapdy we olaryň hemmesi şol bir obada ýaşaýardy.
We olar her günüň dowamynda şol bir zady edýärdiler: olar biri-birine ýelmentgi berýärdiler. Her bir Wemmikde bir guty altyn ýyldyzjyklary we bir guty-da çal reňkli nokat ýelmetgileri bardy. Obanyň hemme köçelerinde adamçyklar biri-birine ýyldyzjyk ýada nokat ýelmentgilerini bermek bilen günlerini geçirýärdiler.
Tekiz agaçdan we gowy reňkli owadan Wemmiklere altyn ýyldyzjyklar ýelmenýärdi. Emma çarkandakly agaçdan ýada reňki gyrylanlara çal nokatçyklar ýelmenýärdi
Ukyplylar hem, ýyldyzjyklar alýardy
.
Käbiri agyr zatlary göterip her hili maşk edýärdi, käbirleri bolsa ýokardan bökýärdi. Başgalar bolsa owadan gepleýärdi ýada gowy aýdym aýdýardy. Hemmeler olara ýyldyzjyklar berýärdi.
Käbir Wemmikleriň hemme ýerinde ýyldyzjyklary bardy. Olar her gezek ýyldyzjyk alanlarynda özlerini gowy duýýardylar!
Bu bolsa olara başga bir zatlary edip ýene ýyldyzjyk almak islegini döredýärdi.
Beýlekiler, muňa seretmezden, kän bir ukyply däldi.
Olar nokatjyklar alýardy.
Punçinello olaryň biridi.
Ol başgalar ýaly ýokary bökmäne synanyşýardy, ýöne ol hemişe ýykylýardy. Haçanda, ol ýykylanda hemmeler onuň daşyna üýşüp nokatjyk ýelmeýärdi.
Käwagtlar ol ýykylanda, onuň bedeni gyrylýardy, şonda adamlar oňa ýene-de nokat berýärdiler.
Ol özüniň näme üçin ýykylandygyny düşündirjek bolanda, nähilidir batnyksyz gepleýärdi, we Wemmikler oňa ýene-de köp nokatjyklar berýärdi.
Köp nokatjyklar alandan soňra, Punçinello daşaryk çykmak islemedi. Ol özüniň nähilidir bir nädogry zat edip, ýene-de nokatjyk almagyndan gorkýardy. Dogrudan hem, onda şeýle çal nokatjyklary köpdi welin, adamlar sebäpsiz hem oňa nokatjyk ýelmeýärdi.
“Ol nokatlara mynasypdyr, ol gowy adam däl…” diýip agaç adamjyklar biri biri bilen ylalaşýardy.
Wagt geçdigiçe, Punçinello hem, “men gowy adam däl..” diýip olara ynandy.
Ol käwagt, özi ýaly çal nokatly adamlar bilen gatnaşýardy. Ol özüni olaryň ýanynda gowy duýýardy.
Günleriň birinde, Punçinello hiç kime meňzeş bolmadyk Wemmige duşdy. Onuň nokady-da, ýyldyzy hem ýokdy. Onuň ady Lusiýady.
Bu, adamlaryň oňa ýelmentigileri bermänligi üçin däl-de, olaryň oňa ýelmenmeýänligi üçindi.
Käbir Wemmikler Lusiýanyň nokatlary ýokdygy üçin ony gowy görüp ýyldyzjyklar berýärdi, ýöne ýyldyzjyk hem ýelmeşmän ýere gaçýardy.
Başgalar bolsa onda ýyldyzjyklaryň ýokdygy üçin oňa erbet seredip, nokat berýärdiler, ýöne nokatlar-da oňa ýelmeşmeýärdi.
“Men-de şeýle bolmak isleýärin. Hiç kimiň belliklerini islemeýärin” diýip Punçinello pikirlendi.
Şeýdip, ol Lusiýadan munuň nädip bolup biljekdigini sorady.
“Bu aňsat,” diýip Lusiýa jogap berdi. “Her gün men Elini görmäge gidýärin”.
“Eli?”
“Hawa, Eli. Agaç Ussasy. Men ussahanada ol bilen oturýaryn.”
“Näme üçin?”
“Muny bilmek isleýärmiň? Depä çyk. Ol şol taýda. “
Şeýle diýip, Lusiýa ýoly bilen gitdi.
“Ýöne…Ol meni görmek isleýärmi-kä?” diýip, Punçinello onuň yzyndan gygyrdy.
Lusiýa muny eşitmedi.
Punçinello öýüne gaýtdy.
Ol öýüne baryp, äpişgeden seredip oturdy we agaç adamjyklaryň biri birine ýyldyzjyk ýada nokatjyk berip aýlanyp ýörişlerini synlady.
“Bu nädogry,” diýip öz-özüne samrady
We Eli-niň ýanyna gitmegi çözdi.
Dar ýoda bilen ýöräp depäniň depesine çykdy we uly ussahana girdi. Içerik girende, ol ýerdäki zatlaryň ululygyny görüp onuň agaç gözleri giňeldi. Oturgyç onuň boýy bilen deňdi. Iş stolynyň üstüni görkmek üçin bolsa aýagynyň ujuna galmaly boldy. Çekiç onuň eliniň uzynlygyça-dy. Punçinello ýuwdunyp, “Men bu taýda durup bilmen!” diýip, yzyna öwrülip gidiberjek boldy.
Şol bada ol öz adyny eşitdi.
“Punçinello?” Bu ses çuň we güýçlidi.
Punçinello durdy.
“Punçinello! Seni görmek gaty gowy. Gel men saňa seredeýin.”
Punçinello yzyna ýuwaşlyk bilen öwrüldi we uly sakgally ussany gördi.
“Sen meniň adymy bilýärsiňmi?” diýip kiçijik Wemmik dillendi.
“Elbetde, bilýän. Men seni ýasadym”
Eli pese eňildi-de ony alyp iş stolynyň üstünde goýdy. Ondaky çal nokatlara seredip, “Hmm, görýän welin saňa erbet bellikler beripdirler,” diýip, Ussa pikirli gürläp başlady.
“Men olary almak islemedim, Eli. Men elimde baryny etdim.”
“Eýjejik, sen özüňi gorajak bolma. Başga Wemmikleriň pikiri meni gyzyklandyranok”
“Seni gyzyklandyranok?”
“Ýok, seni-de gyzyklandyrmasyn. Ýyldyzjyk ýada nokat berer ýaly olar kim?
Olar hem sen ýaly Wemmikdir. Punçinello, olaryň näme pikir edýändigi wajyp däl. Meniň näme pikir edýändigim wajypdyr. Men bolsa, sen gaty aýratyn diýip hasaplaýan.”
Punçinello güldi.
“Men aýratyn? Näme üçin? Men çalt ýöräp bilemok, böküp bilemok. Meniň reňklerim gopup düşen. Näme üçin men seniň üçin aýratyn?”
Eli Punçinello seretdi we onuň kiçijik agaç egnine elini goýdy-da, ýumşaklyk bilen, “Çünki sen Meniňki. Şonuň üçin sen meniň üçin aýratyn.”diýdi.
Ýaradyjysyndan başga özüne hiç kimiň şeýle seredendigini Punçinello görmändi.
Ol näme diýjegini bilmedi.
“Sen her gün Meniň ýanyma gelersiň diýip, umyt edýärdim,” diýip Eli düşündirdi.
Punçinello, “Men bir bellgisiz birine duşandygym üçin geldim,” diýdi.
“Men muny bilýän. Ol maňa sen hakynda aýtdy.” diýip Ýaradyjy mylaýymlylyk bilen gürläp başlady.
“Näme üçin ýelmentgiler oňa ýapyşmady?”
“Sebäbi, Lusiýa üçin başgalaryň pikirinden Meniň pikirim has wajypdy. Ýelmentgiler diňe sen rugsat berseň ýelmeşýär.”
“Näme?”
“Ýelmentgiler seniň üçin wajyp bolsa ýelmeşýär. Sen näçe meniň saňa bolan söýgüme ynansaň, ýelmentgitler seniň üçin manysyz bolar.”
“Men muňa düşünmedim.”
Eli ýylgyrdy. “ Sen düşünersiň, ýöne bu wagt alar. Sende köp ýelmentgiler bar. Häzirlikçe, her gün Meni görmäge gel we Men sen barada näçe alada edýändigimi ýatladaryn.”
Eli Punçinellany göterip ýere goýdy.
Wemmik daşaryk gapydan çykyp barýarka, Eli oňa:
“Ýatda sakla, sen aýratyn çünki Men seni ýasadym we Men hiç wagt ýalňyşmaýaryn.”
Punçinello saklanmady, ýöne kalbyndan, “Men bulara ynanýaryn” diýip pikirlendi.
We şol wagt çal nokatjyk ýere gaçdy.


text:
Türkmenistanyň taryhyna girjek Ýapyk binalarda we söweş sungaty boýunça V Aziýa oýunlarynyň badalga almagy üçin ähli zat taýýar: sazlanan ulgamlar we meýletinçiler öz orunlarynda işini başlamaga taýyn.
Haýran galdyryjy Olimpiýa şäherjiginiň dünýä ülňülerine laýyk gelýän we soňky tehnologiýa enjamlary bilen üpjün edilen ajaýyp desgalary we infrastrukturasy ýatdan çykmajak sport çäresiniň binýady bolar.
“Ilkinji ýyldyzlar” ady bilen tanalýan meýletinçiler Oýunlaryň ýüzi bolar, şeýle-de olar Aşgabat 2017-niň üstünlikli geçmeginde uly orny eýelär we öz halkyny buýsandyrar.
Indi bolsa çykyş etmek nobaty türgenlere berilýär we olaryň hemmeleri galkyndyrmagyna garaşylýar. Oýunlar döwri gelip ýetdi.


text:
31 Ocak 2017 Salı
AFK-nyň Kubogy Ugrundaky Ýaryşda “Balkan” Myhmançylykda “Dordoý” Topary Bilen Deňme-deň Oýnady
Türkmenistanyň wise-çempiony “Balkan” AFK-nyň Kubogy—2017 ýaryşynyň deslapky tapgyrynda ilkinji duşuşygyny geçirip, utulan çykdy ýaryşynyň ençeme gezek ýeňijisi bolan Gyrgyzystanyň “Dordoý” topary bilen myhmançylykda deňme-deň (1:1) oýnady.
Ilkinji sekuntlardan başlap, gyrgyzystanlylar biziň futbolçylarymyzyň derwezesine ençeme hüjümleri geçirdiler. Ýöne “Balkanyň” goragy hem-de derwezeçi Alikper Kerimowyň ussatlyk bilen oýnamagy hasaby açmak üçin hemme synanyşyklaryň öňüni aldy. Birnäçe howply pursatlary döreden biziň türgenlerimiziň yhlaslary hem garşydaş derwezebanyň şeýle oýnamagyna getirdi. Birinji ýarymda hasap açylmady.
Arakesmeden soň, Türkmenistanyň topary tizligini artdyryp, “Dordoýyň” ýarym meýdançasynda oýnamaga geçmegi başardy. Ine-de 67-nji minutda biziň hüjümçimiz Nurtagan Mämmedalyýewiň ajaýyp urgusyndan soň, pökgi derwezä girdi: “Balkan” 1:0 hasap bilen öňe saýlandy. 78-nji minutda bolsa Alişer Azizow kelle urgusyny geçirip, hasaby deňledi. Bu hasap jemleýji jürlewüge çenli üýtgemän galdy.
Şeýlelikde, 7-nji fewralda “Balkan” öz öýünde “Dordoýy” kabul eder. Bu duşuşygyň ýeňijisi indiki tapgyrda “Hosilot” (Täjigistan)- “Şahin Asmai” (Owganystan) toparlarynyň arasyndaky oýunyň ýeňijisi bilen duşuşmaga çykar.
http://www.turkmenhabargullugy.com/afk-nyn-kubogy-ugrundaky-yarysda-balkan-myhmancylykda-dordoy-topary-bilen-denme-den-oynady/
Kaydol: Kayıt Yorumları (Atom)


text:
Rus imperiýasy 1879-nji ýylda Türkmenlerden ýeňilendiklerini özlerine namys bilip, söweşlerde at gazanan general Skobelewe, güýçli goşun bilen türkmen topragyna täze ekspedisiýasy tabşyrylýar. Şeýlelik-de, birinji söweşde bir näçe adam ýitiren türkmenler, ruslaryň täze eskpedisiýasyna daýanyp bilmän, Gökdepe galasynda urşy dowam etdirýärler. 1881-nji ýylyň 12-nji ýanwarynda, ruslar tarapyndan 1 tonna 120 kilogram därini galanyň gündogar böleginde partladyp, galanyň içinde aljyraňlyga düşen adamlary uçdantutma gyryp başlaýarlar. Ýöne 23 gün galada gabalan türkmenler, Watan üçin bir gezek däl, 25 gezek ölmelem bolsa taýýardylar. Olar muňa boýundylar. Olarda esasy maksat Ata-Watan üçin jan bermek, şehit bolmakdy. Olar Watan üçin, ar-namys üçin gara başy gurban etmegiň diňe sözde däl-de, durmuşda nähili bolýandygyny görkezipdiler.
Her ýyl bütin Dünýä türkmenleri, Watan üçin wepat bolanlaryň hatyra gününi uly il bolup döwlet derejesinde ýatlaýarlar. Gökdepe galasynda dökülen ganyň manysyz däldigini, şol uruşda wepat bolanlaryň hakyky Watan gahrymanlarydygyny arkaýyn aýtsa bolar. Ondan öňem, soňam Watan üçin şirin janyny gurban edenleri Gökdepe galasynda şehit bolanlar bilen bir hatarda hatyralamakdyr. Bu gahrymançylyk bizi parahatçylykly günlerde-de Watanyň gymmatynyň, hatda öz janymyzdanam gymmatlydygyny ýatladyp durmalydyr. Bu bize ata-babalarymyzdan galan iň uly baýlygyň, iň gymmatly mirasyň biridir.
Gökdepe galasynda şehit bolan ynsanlaryň jaýy jennetden bolsun, yzynda doga-dileg edip ýatlaýan nebereleriniň ýurdy abat, halky agzybir bolmaklaryny Beýik Biribardan dileg edýärin.
Rus imperiýasy Gökdepe Galasyny partladyp ýeňiş gazanyp, az wagtlaýyn hem hökümdarlyk edenem bolsa, türkmen öz gaýduwsyzlygy bilen, şu günki günde türkmen halky öz ýeňişini özbaşdak, Garaşsyz hem Bitarap Döwlet bolup özüni bütin dünýa tanatmagy gazandy. Biz ýaşlar, Garaşsyz Baky Bitarap asuda Watanyň abraýy üçin edýän her bir işimizde, okuwymyzda gujur-gaýratymyzy, yhlasymyzy görkezmeli we edil ata-babalarymyz ýaly ýatlanmaga mynasyp adamlar bolup ýaşamalydyrys. Biz parahatçylykly, asuda günlerde Watana şan-şöhrat getiren zähmet gahrymanlary bolmalydyrys.
14 января 2013
Kabul bolsun sadakalarynyz. Gowy yazypsyn
06 февраля 2014
Minnetdar!
Ruslaryň eden şu etmişlerini her bir Türkmen bilmelidir we ýadynda saklamalydyr!


text:
Garaşsyz, hemişelik Bitarap Türkmenistan döwletimiziň at-abraýy belende galyp, älem-jahana ýaň salýar. “Türkmenistan—Beýik Ýüpek ýolunyň ýüregi” diýlip yglan edilen şu ýyl hem ykdysady, durmuş ulgamlarynda we türkmen döwletiniň hem-de jemgyýetiniň iň möhüm ugurlary boýunça kabul edilen Milli maksatnamalaryň üstünlikli amala aşyrylýan ýylyna öwrülýär.
Munuň hakykatdan hem şeýledigini Birleşen Milletler Guramasynyň Howpsuzlyk Geňeşiniň nobatdaky mejlisinde—2018-nji ýylyň 8-nji martynda Owganystanda halkara tagallalaryny goldamak baradaky Rezolýusiýanyň biragyzdan kabul edilmegi hem görkezýär. BMG-niň esasy edaralarynyň biri bolan Howpsuzlyk Geňeşiniň bu möhüm resminamasynda biziň ýurdumyzyň Owganystanyň durmuş-ykdysady üpjünçilik ulgamlaryny dikeltmek boýunça durmuşa geçirýän işlerine aýratyn orun berilýär. Şeýle Rezolýusiýanyň kabul edilmegi Türkmenistan döwletimiziň alyp barýan daşary syýasatynyň ählumumy parahatçylygyň we durnukly ösüşiň maksatlaryna laýyk gelýändigine şaýatlyk edýär. Munuň özi bolsa biziň döwletimiziň giň gerimli halkara hyzmatdaşlygyny berkitmek işinde uly hyzmatlarynyň ykrar edilmesidir.


text:
Ýene-de: Russiýa halkara üzňeligiň bosagasynda0
Şu hepde ýewropaly ýurtlar Russiýa garşy mundan öň görlüp-eşidilmedik sanksiýalary kabul etdiler. Bu sanksiýalar rus halkyna jeza däl-de, Russiýanyň liderlerine duýduryşdyr.
Bu ýoly saýlap almak bize aňsat düşmedi. Britaniýa we Ýewropadaky ýaranlarymyz, şeýle hem NATO soňky 20 ýylyň içinde Russiýa bilen sazlaşykly gatnaşyklary ýola goýdular. Russiýa G8-e we Bütindünýä Söwda Guramasyna goşuldy, NATO-Russia Geňeşini döretdik, Ýemenden Somaliýa çenli, BMG-niň Howpsuzlyk Geňeşinde bile işleşdik. Bu hyzmatdaşlykdan hemmämiz bähbit tapdyk.
Emma Russiýanyň Ukrainadaky çäreleri düýbünden başga eýýama yza äkidýär. Krymyň bikanun anneksasiýasy bir topragyň zalymlyk bilen basylyp alynmagydyr we ondan öň geçirilen referendum bolsa ýasama demokratiýadyr. Russiýa ýewropaly doganlyk ýurdy basyp aldy we onuň serhetlerini üýtgetmek üçin güýç ulandy.
Bu ýagdaý 21-nji asyrda Ýewropanyň howpsuzlygyna salnan iň çynlakaý wehimdir. Iň gaýragoýulmasyz prinsipler, şol sanda Ýewropa ýurtlarynyň territorial bütewiligi we demokratiki ýurtlaryň öz geljeklerini özleriniň saýlap almak hukuklary töwekgelçilige düşdi.
Ähli ýurtlar, şol sanda Russiýa belli-belli düzgünlere esaslanýan halkara ulgama garaşlydyr. Bu düzgünleriň ynamdar bolup galmagy üçin, halkara ylalaşyklary bozmagyň öz bahasy bolmalydyr. Eger-de biz Ukrainada bu prinsipleri goramasak, olara Ýewropanyň we dünýäniň beýleki ýerlerinde hem howp abanar.
Russiýada Pridnistrowýeden başlap Günorta Osetiýa çenli doňdurylan çaknyşyklardan peýda görmek we ýurtlaryň öz garaşsyz geljeklerini ýola goýmak ukyplaryny ysmaz etmek meýli bar. Müňlerçe rus esgerleriniň ukrain serhetlerinde ýygnanan häzirki pursadynda Ukraina krizisiniň has hem çuňlaşmagyna degişli ägirt uly töwekgelçilik ýatyr.
Şonuň üçin, Ýewropa Bileleşigi, Birleşen Ştatlar we biziň ýaranlarymyz sanksiýalary girizdiler. Indi Ýewropa Komissiýasy, eger-de Russiýa Ukraina zeper ýetirmek üçin ýene öňe ädim ätse, has uzaga gitjek ykdysady çäreleri ýola goýmagyň üstünde işleýär.
Biz Russiýanyň Ukraina bilen göni gepleşiklere girmegini we dawany parahatçylykly ýagdaýda çözmek üçin beýleki ýurtlar bilen işleşmegini isleýäris. Biz hiç haçan diplomatiýadan el üzmedik ýa-da Russiýa bilen hemişelik dikleşik ýolunyň gözleginde bolmadyk. Emma ýewropaly ýurtlar hem ejize ganymlykdan gorkup gaçmaly däldirler.
Biziň islegimize we Russiýa bilen gatnaşyklary giňeltmek boýunça geçirýän şu çärelerimize garamazdan, gynansak hem, biz we ýaranlarymyz Russiýa bilen geçen 20 ýylkydan has tapawutly gatnaşyklary durmuşa geçirmäge taýýar bolmalydyr. Muňa Russiýanyň käbir halkara guramalarynyň daşynda galdyrylmagy, harby we ýarag söwdasy boýunça uzaga çekjek gadagançylyklara sezewar edilmegi we onuň Ýewropadaky täsiriniň azaldylmagy hem girýär.
Russiýada käbir adamlar özleriniň Krymdaky hereketleri çäkli sanksiýalar sebäpli gysga möhletde yzaly bolup, soňra ýagdaýlar öňki durkuna geler öýdýän bolmagy mümkin. Emma, aslynda, Russiýanyň halky wagtyň geçmegi bilen Ukrainada, Ýewropada we halkara arenasynda köp zat ýitirer.
Russiýanyň hereketleri onuň abraýyna juda uly zeper ýetirdi. Geçen hepde BMG-niň Howpsuzlyk Geňeşinde hiç kim Russiýanyň tarapyndan ses bermedi, ol weto hukugyny ulanmaga mejbur boldy. Russiýanyň hökümeti Ukrainanyň halkynyň aglaba köpüsini öz garşysynda goýdy.
Ýewropada bolsa indi nädip has ýokary energiýa howpsuzlygyny döredip bolar diýen soragyň üstünde işlenýär. Gerek bolsa, biz Ýewropanyň tebigy gaz üpjünçiliginiň geljekki çeşmelerini köpeltmäge taýýar bolmalydyrys. Muňa Günorta Korridor hem degişlidir. Biz Ýewropadaky içerki tebigy gaz seplerine goýulýan maýany düýpgöter artdyrmaly bolarys. Şeýl tebi gazy ýaly, öz çeşmelerini ýola goýmak isleýän ýurtlar üçin ýerli Ýewropa gaz üpjünçligini döretmeli bolarys.
Bu bolsa, öz gezeginde, Ukraina we goňşy ýurtlara öz energiýa bazarlaryny liberallaşdyrmaga, energiýa önjeýliligini artdyrmaga we has çeýe energiýa üpjünçiligini kepillendirmäge ýardam bermegi aňladýar. Russiýanyň Ukrainadaky hereketleri Ýewropa Bileleşiginiň şeýle kararlary almagyna has hem itergi bermelidir.
Ýewropada energiýa diwersifikasiýasyny çaltlandyrmak soňky wakalara berjek jogabymyzyň belki-de bir bölegi bolar. Russiýanyň päsgelçiliklerine garşy gowşak duran ýurtlarda demokratiki institusiýalara berilýän goldawa ünsi artdyrmak başga bir jogap bolup biler.
Russiýa garaşsyz institusiýalary döretmekdäki şowsuzlygyndan we özüniň oligarhiki ykdysady ulgamyndan zeper aldy. Şol bir oligarhiýa Ukraina hem zeper ýetirdi. Aslynda, men Ukrainanyň liderlerine korrupsiýa garşy göreşmegiň, garaşsyz gurluşlary döretmegiň we kanunyň hökmürowanlygyny ýola goýmagy öz ýurtlarynyň geljegi üçin esasy zatdygyny nygtap aýtdym.
Şol bir parahorluk edähetleriniň käbirleriniň demokratiki ýurtlara hem ýaýramagyna degişli görnetin howp bar. Esasan hem günorta-gündogar Ýewropada we Balkanlarda hakyky we durnukly demokratiýanyň ýola goýulmagyna päsgelçilik döredip, eýýam gazanylan ösüşi yza tesdirip biljek ykdysady, syýasy we media güýjüniň monopoliýasyny görýäris. Eger-de munuň öňi alynmasa, onda Ýewropa demokratiýasy uzakmöhletleýin ýara alar.
Şeýle ýurtlarda muňa garşy durmak we sagdyn demokratiýa goldaw bermek indi Ýewropa üçin goşmaça strategiki wezipedir. Britaniýada beýlekilere hödür edere köp zat bar. Bizde juda uzak wagtlap dowam eden demokratiýanyň döwülmedik taryhy bar, sebäbi biz güýçleriň bir ýere jemlenmeginden goranmagy öwrendik.
Şu iki meselä ünsi gönükdirmek Ýewropanyň 21-nji asyrda özi barada pikir edişiniň çynlakaý ýagdaýda gaýtadan gözden geçirilmegini, şeýle hem, eger-de gerekdigi anyk belli bolsa, onda Russiýa bilen uzak möhletdäki gatnaşyklarymyzy üýtgetmäge taýýar bolmagy şert edip goýýar.
Russiýada käbir adamlar wagtlaýyn ýeňşi duýýan bolup bilerler we Russiýa Ýewropanyň bahasyna ýeňiş gazandy diýip, pikir edýändirler. Emma olar Russiýanyň Ukrainanyň halkyny Moskwa garşy goýmakdan has köp zat ýitirýändigini görmegi başaranoklar. Häzirki günde görnüşine görä, Russiýanyň dünýä meseleleri boýunça saýlap alan ýolunyň ugry ýene bir gezek üzňelige we durgunlyga tarap barýar.
Uilliýam Heýg Britaniýanyň daşary işler ministridir. Makalanyň asyl nusgsasy Londonda neşir edilýän “The Telegraph” gazetinde 22-nji martda çap edildi.


text: Tejen şäherindäki medeniýet öýünde Türkmenistanyň Ze- nanlar birleşiginiň Merkezi Geňeşiniň, Türkmenistanyň Sagly- gy goraýyş we derman senagaty ministrliginiň bilelikde gura- maklarynda «Süýt mäzleriniň howply täze döremelerine garşy göreş» atly biraýlyk mynasybetli wagyz-nesihat maslahaty ge- çirildi. Oňa welaýatyň Sarahs, Altyn asyr, Tejen etraplarynyň we Tejen şäheriniň edara-kärhanalaryndan, bilim, saglygy goraýyş medeniýet ulgamlaryndan, jemgyýetçilik guramalaryndan we- killer we gelin-gyzlar, şeýle-de kümüş saçly eneler gatnaşdylar.


text:
Moskwanyň golaýynda ýere gaçan Rus uçarynyň näme sebäpli heläkçilige uçrandygy aýan edildi
Moskwadan Orsk şäherine uçanyndan birnäçe minut soň ýere gaçan rus ýolagçy uçary An-148-iň gara gutusynyň üstünde geçirilen derňewler tamam boldy
Uçaryň ýalňyş uçuş tizligi maglumatyndan ýere gaçan bolmagynyň ähtimaldygy mälim edildi.
Russiýanyň Raýat awiasiasy tarapyndan berilen beýanatda: “Uçar uçanyndan 2 minut 30 sekunt soň, 1300 metr beýiklikde, sagatda 465 bilen 470 km tizlige çykan mahaly mesele ýüze çykdy” diýildi.
Komitet: “Uçaryň ýazgylaryndaky maglumatlaryň üstünde geçirilen derňewlerde we ozal bolan şuňa meňzeş wakalarda geçirilen barlag-seljeriş işlerinde, uçuş mahalyndaky meseläniň uçarmanlaryň howa tizligi görkezijilerindäki ýalňyş maglumatlardan gaçan bolup biljekdigini görkezýär. Görkezijilerdäki ýalňyş maglumatlaryň bolsa ýyladyş ulgamynyň işlemändigi sebäpli emele gelen buzlanmadan bolandygy pikir edilýär” diýildi.
Beyanata görä uçuşda uçarda bar bolan 3 görkezijidäki ýyladyş ulgamy ýapykdy.
Gara gutudaky beýleki 15 gatnawa degişli ýazgylarda bolsa ýyladyş ulgamynyň uçmadan ozal açylandygyny görüp bolýar.